WEBGUNEA erabiltzeko baldintzak — ULMA Packaging\nYou are here: Home → WEBGUNEA erabiltzeko baldintzak\nWEBGUNE hau erabiltzeko baldintza izango da erabiltzaileak aurrez klausula hauetan agertzen diren termino, baldintza, jakinarazpen, ohar eta gainerako abisuak irakurri eta onartzea.\nhttps://www.ulmapackaging.com/ URL helbidearen bidez ATARIRA sartzea doakoa da Erabiltzaileentzat eta ataria ikusteko ez da aurretik harpidetzarik edo erregistrorik egin behar.\nULMA Packaging, S.Coop. egoki irizten dion edozein unetan aldatu ahal izango ditu zerbitzuaren konfigurazioa, baldintzak eta edukia, bai eta ezabatu, mugatu edo eten ere aldi baterako edo behin betiko, eta zerbitzura sartzea ere eragotzi ahal izango du. Saiatuko da, ordea, WEBGUNEetako bakoitzean aldaketaren berri ematen, betiere posible bada.\nHauek dira https://www.ulmapackaging.com/ webgunearen arduradunaren identifikazio datuak:\nGaribai auzoa 28\nEuskadiko Kooperatiba Elkarteen Erregistroan inskribatuta, 2359 folioan - IFZ: F-75058347- N.I.V.A.: ESF - 75058347.\nAurrerantzean, ULMA PACKAGING\n3. Zerbitzu emailearen eskubideak eta obligazioak\nZerbitzuaren hornitzailea den heinean, ULMA PACKAGING behartuta dago WEBGUNE honetan eskaintzen diren zerbitzuak ematera, erabiltzailearekin egon daitezkeen komunikazioen sekretua eraginkortasunez bermatzera, eta behin-behinean egon daitezkeen erreklamazioei erantzutera.\nZerbitzuak mantentzeko, konpontzeko, eguneratzeko edo hobetzeko lanak eginez gero, ULMA PACKAGINGek eskubidea dauka WEBGUNE honetarako sarbidea behin-behinean eteteko, aurretik jakinarazi beharrik gabe. Eskubidea dauka, halaber, zerbitzuak emateko edo ezeztatzeko, eta horren kaltetan gabe, erabiltzaileei jakinarazten saiatuko da, betiere egoerak hori egitea ahalbidetzen badu.\nULMA PACKAGINGek ez ditu bermatzen, ez zuzenean ez zeharka, eskaintzen diren informazioak edo zerbitzuak, lege aplikagarrien ondorioz eman beharreko bermeak eta sozietate honen eta erabiltzailearen arteko akordio batean berariaz azalduta geratu direnak kenduta.\nULMA PACKAGINGek ez du bermatzen hirugarren batzuek, kasu bada, emandako edukia, ez eta emandako informazioaren egiazkotasuna, fidagarritasuna, zehaztasuna, egokitasuna edo baliagarritasuna ere, erabiltzaileek edo beste edozeinek informazio horrekin lortu nahi duenerako.\nWEBGUNE honen jabego intelektualaren eskubideak ULMA PACKAGINGen titularitatepekoak dira. Konpainia horri eta berari bakarrik dagozkio erreprodukzio, banaketa, komunikazio publiko eta eraldaketarako eskubideez baliatzea.\nUne oro, erabiltzaileak WEBGUNE honetako zerbitzuei erabilera zilegi eman beharko die, indarreko legearekin bat etorrita eta ULMA PACKAGINGen edo hirugarrenen jabego intelektualeko eskubideak errespetatuta.\nZentzu horretan, erabiltzaileak bermatzen du WEBGUNE honen bitartez garatzen dituen jarduerak egokiak izango direla legerako, moralerako, ordena publikorako, ohitura onetarako, eta ez dira inondik inora kaltegarriak izango ULMA PACKAGINGen izen onerako edo irudi komertzialerako, ez eta WEBGUNEAren beste erabiltzaile batzuentzat edo hirugarrenentzat ere.\nErabiltzaileak ez du WEBGUNEAn kalteak edo gorabeherak eragingo duen ezer egingo ULMA PACKAGINGek bere eskura jarritako zerbitzuen bitartez, eta ez du, ezta ere, WEBGUNEAren funtzionamendua oztopatuko. Hau da, ez du inolako arazo teknikorik eragingo, eta ez du birus informatikoak eraman ditzaketen edo WEBGUNE hau osorik edo partzialki kaltetu, oztopatu edo eragotzi dezaketen elementuak transferituko, ez eta beste erabiltzaile batzuen posta elektronikoan esku hartu edo aldatu ere.\nErabiltzailea izango da berak sartutako datuen egiazkotasunaren erantzule bakarra; beraz, datu faltsuak edo okerrak sartzen baditu, ULMA PACKAGINGek eskubidea dauka WEBGUNE honetara sartzea debekatzeko.\nULMA PACKAGINGek ez du bermatzen WEBGUNEA edo bertako informazioa, edukia, softwarea, materialak edo produktuak erabilgarri egotea edo etenik ez edukitzea, lege aplikagarriak ahalbidetzen dion neurrian.\nDena dela, ULMA PACAKGINGek ahal duen guztia egingo du WEBGUNE hau etengabe erabilgarri egon dadin.\nEra berean, ULMA PACKAGINGek ez du erantzungo Erabiltzaileak bertsio eguneratua edo segurua ez duen nabigatzaile bat erabiltzearen ondorioz segurtasunean sortu daitezkeen akats edo gabeziengatik, ez eta nabigatzailean erregistratutako Erabiltzailearen gakoak edo identifikazio kodeak kontserbatzeko gailuak aktibatzearen ondorioz edo nabigatzailearen funtzionamendu okerraren ondorioz gertatu daitezkeen kalte, akats edo okerrengatik ere.\nULMA PACKAGINGek beharrezko segurtasun neurri tekniko eta antolamenduko guztiak ezarri ditu erabiltzaileak emandako datu pertsonalen osotasuna, konfidentzialtasuna eta eskuragarritasuna bermatzeko.\nULMA PACKAGINGek arlo horretan segurtasuna bermatzeko neurri egoki guztiak ezarri dituen arren, ez du kontrolatzen, ez bermatzen ere, WEB orri honetako edukietan birusak edo erabiltzailearen sistema informatikoan (softwarea eta hardwarea) edo bere sistema informatikoan gordetako dokumentu elektroniko eta fitxategietan gorabeherak eragin ditzaketen beste elementu batzuk egongo ez direla.\nULMA PACKAGING salbuetsita dago edukietan birusen bat dagoelako sistema informatikoan, dokumentu elektronikoetan, fitxategietan eta abarretan eragin daitezkeen gorabeheren ondoriozko kalte-galeren edozein erantzukizunetatik.\nErabiltzaileak onartzen du WEBGUNEA fede onez sortu eta garatu duela ULMA PACKAGINGek, barruko zein kanpoko iturrietatik datorren informazioarekin, eta erabiltzaileari orain erakusten dionak okerrak edo akatsak eduki ditzakeela. Horregatik, erabiltzaileak ULMA PACKAGING salbuesten du WEBGUNEtik nabigatzean fidagarritasunari edo erabilgarritasunari lotuta edo espektatiba faltsuengatik eduki dezakeen edozein erantzukizunetatik.\nWEB GUNE honetako edukiari buruzko eskubide guztiak ULMA PACKAGINGenak dira, kenduta WEBGUNEA edukiez hornitzeko ULMA PACKAGINGekin kontratua izenpetuta duten enpresenak, eta jabego intelektualari eta industrialari buruzko arau nazionalek eta internazionalek babesten dituzte eskubide horiek.\nWEBGUNEko eduki guztiak (tartean daude -eta ez horiek bakarrik- datu baseak, irudiak, marrazkiak, grafikoak, testu fitxategiak,mapak, grafikoak, frameak, bannerrak, softwarea eta bere iturburu kodeak, audioa eta bideao) ULMA PACKAGINGenak dira, edo bere eduki hornitzaileenak, zeintzuek edukiak lizentzia edo lagapen bidez eman baitituzte. Edukiak, halaber, jabego intelektualaren eta industrialaren gaineko arau nazionalek edo internazionalek babestuta daude, eta, beraz, Erabiltzaileak edo hirugarrenek ezingo dituzte ondoren aldatu, kopiatu, itxuraldatu, erreproduzitu, egokitu edo itzuli, eduki horien titularren onespenik gabe. WEBGUNEAren eduki osoaren konpilazioa (hau da, biltzea, diseinatzea, antolatzea eta muntatzea) ULMA PACKAGINGen jabego esklusiboa da.\nWEBGUNEA baliatzeko eta garatzeko erabili den software guztia ULMA PACKAGINGen jabegokoa da edo bere software hornitzaileena, eta jabego industrialaren eta intelektualaren gaineko lege nazionalek eta internazionalek babestuta dago.\nWEBGUNEAn agertzen diren ULMA PACKAGINGen markak, errotuluak, zeinu bereizgarriak edo logoak ULMA TALDEA, KOOP.E.ren titularitatepekoak dira, eta behar bezala erregistratuta daude edo erregistratzeko prozesuan. WEBGUNE honetan agertzen diren beste produktu, zerbitzu eta konpainia batzuen izenak beraien jabe legitimoek erregistratutako markak izan daitezke.\nULMA PACKAGINGen jabegokoak diren eta WEBGUNEAn agertzen diren datu baseak, irudiak, marrazkiak, grafikoak, testu fitxategiak, audioak, bideoak eta softwarea eskura jartzeak eta erabiltzeak ez du esan nahi, inondik inora, horien titularitatea lagatzen denik edo Erabiltzaileari erabilera eskubide bat ematen zaionik.\nWEBGUNE honetan agertzen diren grafiko edo diseinuen kasuan, ULMA PACKAGINGekin elkarlanean ari diren enpresen titularitatepekoak badira, berdin-berdin aplikatu beharko zaizkie baldintza hauek, kontrakoa adostu ez bada, behintzat.\nULMA PACKAGINGek zainduko du WEBGUNE honetako edukiak pronografikoak, xenofoboak, diskriminatzaileak, arrazistak, iraingarria izan ez daitezen edo indarkeria bultzatu ez dezaten. Modu berean, saiatuko da erabiltzaileentzat kaltegarria izan daitekeen edozein inguruabar saihesten.\nEzingo da beste zeinahi WEBGUNEtatik inolako loturarik ezartzea WEBGUNE honetara, baldin eta WEBGUNEAren titularrak aldez aurretiko berariazko baimenik eman ez badu horretarako. Debekatuta dago edukiak berriz zabaltzea, jatorriko Webgunearen eta xede Webgunearen artean akordiorik ez badago, behintzat. WEBGUNE honekiko lotura hipertestuala (aurrerantzean esteka) sortu nahi duten beste Webgune batzuetako erabiltzaileek edo titularrek ziurtatu beharko dute eta konpromisoa hartu beharko dute ULMA PACKAGINGen erregelak errespetatzeko.\nHauek dira erregelak: (i) ezin da estekarik ezarri ULMA PACKAGINGen home pagez bestelako orrialde edo azpiorrialdeetara; (ii) estekaren ondoan ezingo dira adierazpen faltsu, ez zuzen edo okerrak egin, gaizki ulertuak eragin ditzaketenak edo legearen, moralaren edo ohitura onen aurkakoak direnak; (iii) Webgunearen URLaz aparte ezin da marka komertzialik edo babesteko moduko ikurrik sartu; (iv) ezin da eduki, adierazpen edo iragarki arrazistak, xenofoboak, pornografikoak, terrorismoaren apologiakoak edo giza eskubideen kontrakoak eta, oro har, ULMA PACKAGINGen edo bere bezeroen izen komertziala edo irudia kaltetu dezaketenak dituzten orrialdeekiko estekarik ezarri.\nWEBGUNE honek ULMA PACKAGINGek kudeatzen ez dituen beste WEBGUNE batzuekiko estekak edo loturak eduki baditzake, sozietate honek adierazten du ez duela inolako kontrolik webgune horien gainean, eta ez duela erantzuten webgune horietako edukiez. WEBGUNE honek izan ditzakeen estekak informazioko erreferentzia gisa soilik eskainiko dira; hori dela eta, ez da bertatik eskainitako edukien, jabeen, zerbitzuen edo produktuen gaineko inolako baloraziorik egingo. Beste WEBGUNE batzuekiko estekak edo loturak sartzeak ez du esan nahi ULMA PACKAGINGek Webgune horretako edukiak sustatzen, bermatzen, egiaztatzen edo gomendatzen dituenik.\nEdonola ere, ULMA PACKAGINGek ez du bere gain hartuko aipatutako beste horiek eskainitako zerbitzuekin lotura duen inolako erantzukizunik, horiek dela eta aurkez daitezkeen edozein motatako erreklamazioen eta demandaren aurrean.\nEskuragai duzu Datuen babesa-ri eta Cookie Politika-ri buruzko informazio guztia.\nBaldintza Orokor hauek egoteak, eskuratzeak, erabiltzeak edo haiek diotenak dakarten edozein gatazkatarako, bai Erabiltzaileak bai ULMA PACKAGINGek dagozkien edozein eskumenari uko egingo diote eta Bergarako (Gipuzkoa) Auzitegi eta Epaitegien jurisdikzio eta eskumen esklusiboaren menpe jarriko dira.


Jose Angel Cuerda: «Udalbatzan onartzea zen egokiena, baina ez zen aho batez onartuko» | Gizartea | Berria\nKutxa gorri bat jarri du Jose Angel Cuerdak (Gasteiz, 1934) mahai gainean, hitz egiten hasi aurretik. «Hemen dut gordea izatezko bikoteekin lotutako dokumentazioa: aurretik bildu nuena, gerora heldu zitzaizkidan eskutitzak, prentsan agertutako artikuluak eta iritziak...». Bulegoan ekarri du gogora duela 25 urte gertatutakoa. Liburuz eta agiri kutxaz beteta dago gela. Apaletan, argazkien artean, Cogam LGTBI elkarteak 1994an emandako Hiruki saria dago, baita Gehituk 1999an eman ziona ere.\nZergatik egin zenuen dekretu hura?\nOrdurako hogei urte neramatzan Gizarte Laneko eskolan lan egiten. Bertan, besteak beste, giza eskubideak ikertzen genituen. Kezka nuen dekretuan arautzen den gaiaren gainean, eta ikasgelara ere eramaten nuen. Nire pentsatzeko eta sentitzeko moduaren isla baino ez zen izan. Pentsatu nuen alkate moduan behar hori neukala. Gizarte politikak izan ziren nire obsesio nagusia, eta, oraindik, kezka horrekin nabil.\nAurreikusi zenuen dekretuak gerora ekarriko zuen guztia?\nJakin banekien kolperen bat edo beste emango zidatela. Arazoa honako hau zen: nola onartu araudi hori. Udalbatzara eramateko aukera zegoen. Bertan alderdi bakoitzak bere hausnarketa egingo zuen, eta aterako zen, edo ez. Baina ez nuen hori gustuko. Eztabaida ezatseginak sortuko ziren. Beraz, bigarren aukeraren alde egitea izan zen nire apustua: alkatetza dekretua.\nHorrek kritikak eragin zituen.\nEgia da hartu nuen bide hura ez zetorrela bat pentsatzen dudanarekin. Erabakia hartu nuen inori kontsulta egin gabe: ez alderdiari [EAJ], ez beste inori. Pentsatu nuen horrela egin behar nuela. Alderdi batzuek bat egin zuten edukiarekin, baina ez onartzeko moduarekin. Gerora luze hitz egin genuen horri buruz, eta arrazoia ere eman nien. Udalbatzan onartzea izango zen egokiena, baina banekien ez zela aho batez aterako. Horregatik erabaki nuen neure kabuz egitea.\nDekretua prestatzeko prozesuan ez zenuen beste inorekin hitz egin?\n[Irribarre egin, eta ahapeka hitz egin du] Ez dut gogoratzen beste inorekin eztabaidatu nuenik. Neure kabuz prestatu, eta egun batean eraman nuen, tramita zezaten. Kontu handiz lantzeko gaia zen. Duela 25 urte sexu bereko kideen arteko harremanak arautzeko ideia... Ez nuen inor konprometitu nahi. Dekretua idatzi, idazkariari pasatu, eta aurrera eramateko eskatu nion. Hori izan zen dena. Dena den... Tira, bai, leku batean bai, aipatu nuen.\nGizarte Laneko eskolan, ikasleekin. Nire ezinegona helarazi nien: zer asmo nuen, arriskuak izan zitezkeela... eta galdetu nien zer egin behar nuen. Aho batez erantzun zuten: baietz, aurrera egiteko. Urteen joanarekin ikasgelan gertatutakoaz hitz egin dut ikasle horiekin, topo egitean.\nNolakoak izan ziren erantzunak?\nDenetarik entzun behar izan nuen; udaletxe barruan, besteak beste. Gasteizko gotzainak ere idatzi zidan, oso modu adeitsuan, hedabideetara bidalitako ohar bat helaraziz. Lagun batzuek, alderdikide batzuek ez zuten bereziki ondo hartu. Aldeko asko ere jaso nituen: EAEko Arartekoa, Kriminologiaren Euskal Institutua, elkarteak, gizabanakoak...\nDekretuak eztabaida bete-betean txertatu zuen maila politikoan: alderdietan, administrazio publikoetan…\nBai, bai. Guk dekretua onartu eta gutxira hainbat udalerrik bide horri ekin zioten. Adibidez, Bartzelonako Udaletik idatzi zidaten, informazioa eskatzeko, haiek ere araudi hori garatu nahi zutelako. Bitxiena da nazioarte mailako oihartzuna ere izan zuela. Albistea Argentinara heldu zen, Portugalera, Txinara...\nNola ikusten duzu gaia dekretuaren 25. urteurrenean?\nGai horretan aurreratu dela ikusteak asko pozten nau. Oso garrantzitsua da niretzat. Garai horretan egoki ikusten nuena egin nuelako, eta horrek zerbaitetan hobetzeko balio izan bazuen, pozten naiz.


Bazkardoko Txokoa: azaroa 2019\nLehengo astean eguraldi ona aprobetsatuz, kalera irten ginen herriko txoko ezberdinak ezagutzera.\nGainera, udazkeneko fruitu batzuk erosi genituen.\nHH5 - PAREKIDETASUNA\nUrdaburutarrak ipuinetik abiatuz, heziketa berdintzailea eta parekidetasun kontzeptua landu ditugu. Gai honek aldi berean aukera eman digu familia mota desberdinei buruz hitz egiteko eta gustura aritu dira haurrak etxeko arduren banaketei buruz hitz egiten. Hausnarketa sakonak egiteko aukera izan dugu gai hau oinarri bezala hartuz! Ondorio bezala, etxeko ardurak berdin-berdin banatu behar dira emakumezkoa nahiz gizonezkoak izan.\nKontuan izan behar dugu familia lehen mailako erakunde gizarteratzailea dela eta erabateko eragina daukala seme-alaben heziketan. Hau honela, haurrek garatuko dituzten balio, jokaera, rol, erantzukizun edo izaerek paper garrantzitsua jokatuko dute. Beraz, argi dago familia funtsezkoa dela seme-alabek modu parekidean ahalmenak garatu ditzaten. Hortaz, banatu ditzagun etxeko ardurak denon artean eta indartu dezagun familia giroan edo beste esparruetan hezkidetzan oinarritutako hezkuntza.\nDinosauroen maketa eta igerilekua\nLH 1. mailakoak gelditu gabe gabilza, dinosauroen izenak, zergatik desagertu ziren , nolako tamaina zuten, ... ikasi dugu. Horrela, "Dinosauroen garaiko maketa" bat egin dugu eta gurasoak gonbidatu ditugu hau ikustera. Izugarri gustatu zaie, baita sumendia lehertu den momentua ere!Izugarria!!\nBestalde, igerilekuan ere egon gara. Ederki ibili gara igerian ikasten, baita aldageletan gu bakarrik erropa jazten ere. Argazki gehiago webgunean dituzue ikusgai!\n2019(e)ko azaroakren 15(a), ostirala\nKURRINKA KURRIN KURRIN, ETXE BAT NAHI DUT EGIN!\nkurrin kurrin... gure txikiak txerritxo bihurtu dira egun batez. Petit suisen potoak erabilita txerri muturrak egin ditugu. Otsoak ere bertaratu dira, a ze sustoa! Gainera jolasten, abesten eta dantzan ere ibili gara denak poz pozik. A ze festa egin dugun!\nEguraldi iragarpena kaxkarra bazen ere aterkiak hartu eta astelehenen goizean LH2.mailakoak Karrika auzoraino joan ginen Isturitzaga dorretxea bertatik bertara ikusteko.\nErdia Aroan etsaiengandik babestu ahal izateko gazteluak, dorreak, harresiak... ohikoak zirela ikasi dugu Txanelan. Baina askok ez genekien, albotik hamaika aldiz pasatu arren,\ngure herrian XV.mendean eraikitako dorretxea zutik daukagula oraindik.\nEskerrak euria hasi baino lehen taldeko argazkiak egiteko aukera izan genuela!


Berriak archivos - Page 3 of 11 - FeministAlde!\nAtal honetan, argitaratutako artikulu eta informazioen, hainbat deialdien zein azken ekintza eta mobilizazioen berri izango duzue.\nHitzaldia: “La marea verde y feminismo en Argentina” Celeste Macdougallekin\n14 urria, 2019 by FeministAlde\nDatorren Urriaren 21erako, 19:00etan Zirika! Herri gunean, Argi Berdeak, Feministalde eta Komite Internazionalistak taldeek honako hitzaldi hau antolatu dugu: “La marea verde y feminismo en Argentina”. Gurekin, Celeste Macdougall izango dugu, historialari, sexu heziketarako irakaslea, eta Argentinako abortu legala, segurua eta doakoaren aldeko kanpainaren aitzindaria. Argentinako mugimendu feministaren nondik norakoaz hitz egiteaz gain, emakume haurdunentzat […]\nFiled Under: Berriak Tagged With: abortua, Argentina, hitzaldia\nFeministAldek bat egiten dugu klimaren aldeko mobilizazioarekin\nFeministAldek bat egiten dugu irailaren 27an mundu mailan deituta dagoen klimaren aldeko mobilizazioarekin. Aurreko martxoaren 8an esan genuen bezala, bizitzak erdigunean jarri nahi ditugu; bizitza jasangarriak guztiontzat. Hau da, gure interdependentzia eta ekodependentzia kontuan izango dituzten bizitza jasangarriak; erantzukizun kolektiboan oinarritutakoak; ez pertsonak, ezta planeta ere, esplotatzen ez dituzten bizitzak. Horregatik, grebarekin, feministok planto egingo […]\nFiled Under: Berriak Tagged With: 27S, ekofeminismoa, ekologismoa, greba, klimaren aldaketa\nG7 ez hemen, ez inon!\n12 abuztua, 2019 by FeministAlde\nG7a hurbil dago eta feministok kontra-gailurrean parte hartu behar dugu, antolatutako mahai zein tailerretan baita mobilizazioetan ere. Herrien eta pertsonen aurka doazelako eta feminismotik defendatzen dugun bizitza jasangarriaren aurkako eredua proposatzen dutelako. “G7 Ez! Alternatibak gara ditzagun!” kontra-gailurreko hitzordu nagusiak hemen. Feministoi deia zabaltzeko kartel hau egin dugu eta zuen sareetatik zabaltzea proposatzen dizuegu.\nFiled Under: Berriak Tagged With: Biarritz, Contracumbre, G7 ez!, Kapitalismoaren aurka\nBilbo Feminista Saretzen-en Komunikatua\n5 abuztua, 2019 by FeministAlde\nBilbo Feminista Saretzen-en Komunikatua Gertatutako azken indarkeria matxista kasuen eta instituzioek zein komunikabideek emandako erantzunaren aurrean, Mugimendu Feministak honakoa adierazi nahi dugu: Mugimendu feminista ANTIARRAZISTA garela. Emakumeok eraso, bortxatu era erailtzen gaituztenak GIZONAK dira; euren jatorria, adina, maila soziala edo biktimarekin duten harremana edozein delarik ere, EMAKUME izate hutsagatik. Arreta-fokua etengabe erasotzailearen jatorrian jarri nahi […]\nFiled Under: Berriak Tagged With: Bilbo, indarkeria matxista, justizia patriarkala, salaketa


1. GERNIKAKO MARIJESIAK:\nHasteko esango dogu atal hau prestatuteko Gernika-Lumoko Udalak Gure Ohiturak: Neguaren Bihotza izenagaz argitaraturiko lantxoan oinarritu gareala. Honekin batera esan behar dogu Marijesien atala prestatzeko, aurreko lanarekin batera, Daniel Rementeria Arruza ikertzaileak Ahozko ondare kulturalaren susperketa- eta berpizketa-fenomenoak Gernikan: Gernikako Marijesien kasua Garapen jasangarriari buruzko Urdaibaiko IX. Jardunaldiak: Ondare Kulturala zeritzon jardunaldietan aurkeztutako ponentzian ere oinarritu gareala. Amaitzeko, Gernikako Marijesiak 14 deitutako liburuxkako informazioa erabili dogu atala eguneratzeko.\nGabon aurreko bederatzi goizaldez kale arteko haize hotza doinu bihurtu eta gernikarren lo geldia esnatzera dator.\nZenbat urtez -herriko zaharrenek ere ez dakite noiztik- buruz jarraitu doguzen geure ohean melodia zahar horreek, barruko zirrarak iriparrea ezpainetara dakarkigun bitartean. Marijesiak direz. Marijesien sentimenduz betetako kantua.\nGoazen Jose Antonio Aranak Gabonetako Kantak (Canciones de Navidad-Gabonetako Kantak, Colección Temas Vizcaínos, n.º 84, 1981) deitutako liburuan ohitura honetaz dioskuna gogoratzera.\nBizkaiko herri askotan ospatzen dan ohitura bada ere, indarrik handiena Gernika-Lumon dau, Gabon egunaren bederatziurren bezala ospatzen baita. Ikertzaile honen ustez, baliteke gaur ezagutzen doguzan Marijesiak antzerki gisa egiten zirenetariko “Misterio” baten zati izatea. Behintzat ospakizun haietariko baten kutsua gordetzen dauela dirudi: bakarlari eta taldea ondo bereizturik dihoaz beti; badago eliza guztien atean belaunikaturik abesten dan bertsoa, bederatzi gauetan zehar hiru doinu desberdin erabiltzen direz, antzezlanaren hiru akto bailira; errondaren iraupena, urteak joan, ordu eta erdian mantentzea; baita bakarlaria eta taldearen arteko elkarrizketa bera ere; eta, azkenik, XVIII. mendeko antzezlanean Marijesietako bertso berberak agertzen direz zati batean.\nXVII. mendeko idazki batetan aukitu izan direz oraindik gaur egun abesten diran Marijesien zenbait bertso. Hauxe dugu horreen aipamen zaharrena. Kristoren jaiotza ospatzeko egiten zirenetariko antzerki zaharren batetik koplak bezala herrira, herritik bertso paperetara, hauetatik berriro XVIII. mendean antzerkira eta hurrengo mendean bertso paperetara berriz, Marijesiak bide luzea egin dabe –dakigun baino luzeago agian- gureganaino bizirik heltzeko.\nEta gaur, atzo bezala, ohiturak honela agintzen dau:\nErronda goizaldeko lauetan hasten da, Andra Mari elizako ate zaharraren aurrean, bakarlariak -hau beti metro batzuk aurretik eta taldeak belaunikoz bertso bat abesten dabelarik.\nGero, pausu bizi, erloju-orratzen noranzkoaren kontra doan ibilbidea osatu (sinistrorsum erara), eliz ate guztietan aipatu bezalako geldiunetxoa eginez. Eta Historia Sakratua osoa garaunduko deuskue bertsoz bertso, batek esan eta besteek erantzun. Adan izan zenetik Kristoren jaiotzara arte, herriaren adimenetik ateratako irudi biziz osoturiko 44 koplatan.\nHasieran, taldetik metro batzuk aurrera doan bakarlariak koplaren lehenengo bi bertsoak abesten ditu. Segidan, taldeko abeslariek, koplaren hurrengo bi bertsoekin erantzuten deutsie. Ibilbidearen hasierako Andra Mari-ko elizan, eta Jaungoiko Santuaren irudia daben herriko beste eliza eta kapera guztietan (Santa Klara, Josefinak, Kaltzada Zaharretxea, orain dala gitxi eraikitako San Frantzisko, Mesedetakoa, San Fidel Ikastolan) taldea gelditzen da, eta belaunikatuz, Eukaristia Sakramentuaren agurra koplaren lehengo bi bertsoak abesten ditu: “Sakramentu Santu Jauna...”. Honen ostean, kopla osorik abesten da eta berriro, ibilbideari hasiera ematen jako.\nAintzina, erronda hiriaren alde zaharrera mugatzen zan. Gaur egun, berriz, abeslariek ibilbidea aldatzen dabe, herriko bazter guztietara heltzeko guran. Azken hamarkadatan Gernikak jaso dauen hirigintza-garapena ezinezkoa bihurtzen baitau tradizioak erritua betetzeko inposatzen dauen ordu eta erdi zehatz horretan herri osoa zeharkatzea.\nBederatzigarren goizaldeko erronda hurrengo eguerdirarte luzatzen da, eta une batez txistulari talde batek laguntzen ditu.\nErrituan hiru zati argi bereizten dira. Lehenengo lau gauetan eta melodia zehatzarekin Kreazioa eta Familia Sakratuaren irudiak (hots, Itun Zaharraren irudiak) aurkezten dizkiguten koplak eta “Maria Jose; Jesus, Maria” leloak abesten dira. Marijesien ohiturari izena ematen deutson leloak, hain zuzen bere.\nHurrengo bost gauetan, Jesusen irudian eta Itun Berriari buruzko beste melodia baten koplak abesten dira, “Adoratzen zaitugu, Jesukristo” leloarekin. Lehenengo lau egunetako doinua motela bada ere, hurrengo egunetan alaituz doa. Azkenik, abenduaren 24ko goizean, Gabon egunean, Salbadoriaren jaiotza iragartzen deuskuezen koplak abesten dira, “Bart Belenen jaio da Jesus Nazareten” leloari dagozkionak hain zuzen, hiru erronda jarraian eginez. Goizeko zazpietan, taldea elizara sartzen da eta bertan bigarren erronda hasten da. Aintzina, Marijesiak elizara sartzen zirenean luto-banku izeneko aurreko bankuetan jezartzen ei ziren.\nMarijesiek aldez aurretik, gernikar guztiak gonbidatzen ebezen parte hartzen bigarren errondan eta ondoren Pasiolekuan burutzen dan Tortimortxi-txokolatadan. Ostean, goizeko hamarretako azken errondan, abeslarietatik ehun metro aurrerago doazen txistularien laguntzaz diru-eskaera egiten da. Eskaeraren erronda amaitu ostean, Marijesiak eta txistulariak, ohitura danez, herriko tabernetan txikiteoan joaten dira danak batera.\nJ. A. Aranaren aipatutako liburutik hartu doguz ondoren doazen Marijesien hiru doinu desberdinak eta Daniel Rementeriaren lanetik ondoren doazen koplak.\nLehen lau gauetan, honako kopla hauek abesten dira: “Maria, Jose, Jesus, Maria” leloa “Abendu santu honetan...” doinuarekin. (Eukaristiaren Sakramentuari agurrako lehen kopla, hasieran eta Jaungoiko Santuaren irudia duten herriko beste eliza eta kapilla guztietan abesten da). Eta erabiltzen den doinua hauxe da:\nMarijesiak 1. doinua - Maria Jose partitura: Marijesiak-1.doinua-MariaJose.pdf\nHurrengoko bost gauetan (Abenduaren 20tik aurrera) “Jesukristo, adoratzen zaitugu Jesukristo” leloa, “Billozik...” doinuarekin. Hauxe da doinu hori:\nMarijesiak 2. doinua - Jesukristo partitura: Marijesiak-2.doinua-Jesukristo.pdf\nGaztelaniaz dagoen 24. bertsoan 2. doinua erabiltzen da, baina leloa “Jesucristo, Ay que bonito es el niño! Jesucristo” da.\nHauexek direz aurreko doinu biekin abesten diran koplak:\nSakramentu Santu Jauna\nizena imini eutsen\nguztiok poz gaitian.\nAdan formadu zan\nLinboan egoan deiez\nbost milla urtian,\nJauna zerutik lurrera\nErabagia izan zan\nNor da hemen mensajerua?\nSan Gabriel aingerua,\negingo dabena ondo\nez gizonaren obratik,\nNabegadua izan zan\nUrten eizu eguzkia\nbizi nazan artian.\nnoz deklaratuko daben\nesperantza geure hori.\nHara hor etxetxu zahar bat\naberiak eta baiño\neztira sartzen barruan.\nEskepe etxetxu baten\ndagoz atia joten,\ntxito nekez urteten.\nNor eta nor bizi da\netxetxu zahar horretan?\nnor eta zer gura zeunke\nJaunaren ordu honetan?\ngau da erantzuten,\nnor da ordu honetan\ngure atiak joten?\nSeinale handiak dira\nIdigi dira zeruko\nEguzkia zelan daguan\nsemia jaio dala\nCorrían los pastores\nDejando al ganado,\nque daban grandes voces\nJesús sea adorado.*\nhain jente umildia.\nSeiña billozik dago lur hotzaren ganian, amia beleuniko negarrez aurrian.\nBillozik bazagoz bere\nez zara zu pobria,\nzeruan josirik dago\nHotzaren negarrez dago\njaio den infantia,\nbere amak dirautso\no musika dultzia.\nzeren damua dozu\nhain bide luzian,\nostatu hartu eben\nhain etxe pobrian.\nHerodesek esan eutsen\nni bere joan neitian\nhemen non jaio jakun\nAgur ba dontzellia\nzeure izena dozu\nHemen esan badogu\nEleiza Ama Santiari\nparka eske naiago.\nAzken egunean, lehen, gabon eguneko goizean, beste hiru kopla laikoak abesten ziren, lehengo lelo eta doinuarekin: “Da bart Belenen...”. Antza denez, 70. hamarkadan asmatutakoak dira eta erreferentzi politikoak argi ikusten dira.\nHor goiko landetan\neperrak dabiltz kantetan\nKaka eintziela praketan.\nHor goian Juaniko\nhemen behean Periko\neta bien bitartean dago\nHor goian Frantzia\nHor behean España\nGaur egun, berriz, hurrengo sei kopla hauek azken egunetan abesten dira, zazpietako eta hamarretako (edo eskarietako) errondan, ondorengo leloarekin:\nLeloa: Da bart Belenen\nDa bart Belenen\nBirjiña Santisimia dago\nPastore santu birtuosuak\nbart arratsian zer pasatu dan\nKorraletako ardiak bere\ndantzan ebilzan orduan,\ngure Jesusu Salbadoria\njaio dalako munduan.\nJesus Dibino gabaren hotza\njausten dan iñetazixe,\nerloju bien honelan bada\nhil da ganadu guztixe.\nHortixik gora niñoiela\nospitaletxu zahar baten,\nastotxu zahar bat txalmatzen\nNazaretako Tenpluan dago\nDama eder bat jarririk,\nIzena berak Maria dauko\nondo graziaz beterik.\nBederatzi gau tristetan\nibili gara hotzetan,\nemoten bazu limosnatxu bat\nsartuko dogu poltsetan.\ndama eder bat jarririk.\nondo graziaz jantzirik.\nDa bart belenen,\nBaibelenak, ondorengo leloarekin eta doinuarekin: Baibelenak.pdf


Lady Gaga artista estadubatuarra MTV Bideo eta Musika Sarien izarra izan da - bizkaie.biz\nLady Gaga artista estadubatuarra MTV Bideo eta Musika Sarien izarra izan da\nBizkaie! 2010-09-13 11:53 Kulturea\nTelebista-kate horrek urteko musika-bideo onenak saritzeko egiten dauen jaialdian, beste sari batzuen artean, Bideo Onenaren Saria irabazi dau 'Bad Romance' lanari esker. Izentauta egoan 13 saritatik 8 irabazi ditu.\nLady Gaga artista estadubatuarra MTV Bideo eta Musika Sarien izarra izan da aurten, telebista-kate horrek urteko musika-bideo onenak saritzeko egiten dauen jaialdian, beste sari batzuen artean, bideo onenaren saria irabazi ondoren. 'Bad Romance' kantearen bideoak sari nagusia jasoteaz gan, Pop Bideo, Emakumezko Artista baten bideo onena eta Dance Bideo onenaren sariak be lortu ditu. Gainontzeko sariak honakoak izan ziran: Koreografia Onena, Zuzendaritza Onena eta Edizino Onena. Ganera, 'Telephone' izeneko lanagaitik, Kolaborazino Onenaren saria be jaso eban Gaga-k. Bideo horretan, Beyoncé-k egindako ekarpena da nagusi. Izentauta egoan 13 saritatik 8 irabazi ditu artisteak.\nGaga-k sari-banaketa ekitaldia aprobetxau dau bere hurrengo diskoaren izenburua aurreratzeko: 'Born This Way'.\nGizonezkoen artean, Eminem-entzat izan zan Bideorik Onenari jagokon saria eta baita Hip-Hop Bideo Onenari jagokona be, 'Not Afraid' lanagaitik, eta Justin Bieber gazteak' 'Baby' lanari esker, artista gazteari emondako Bideo Onenaren saria lortu eban. Rock Bideo Onena '30 Seconds to Mars' taldearentzat izan zan.


Euri-zaparradengatik abisu horia EAEn 2018ko martxoaren 24ean eta 25ean | EITB Eguraldia\nGaurko eta biharko\nEuri-zaparradengatik abisu horia ezarri dute Bizkaian eta Gipuzkoan\nHaizeagatik ezarritako abisu horiak ere indarrean jarraituko du, haizeguneetan eta itsasertzean 100 km/h-tik gorako boladak izatea espero baita.\nHugo ekaitzak olatu ikusgarriak utzi ditu euskal kostaldean\nHugo ekaitzak gogor astindu du Bizkaiko kostaldea\nEusko Jaurlaritzako Segurtasun Sailak abisu horia ezarri du larunbat arratsalderako eta iganderako Bizkaian eta Gipuzkoan euri-jasak izango direlakoan. Litekeena da 24 ordutan metro karratu bakoitzeko 60 litrotik gora pilatzea.\nHorrekin batera, indarrean jarraitzen du olatuengatik ezarritako alerta laranjak, 6 metrotik gorako olatuak espero baitira. Printzipioz, larunbat honetako 21:00ak arte ezarri zuten alerta, baina azkenean 24:00etara luzatu dute. Hortik aurrera, kostaldeko abisua horia izango da, 3,5 metro inguruko olatuak izango baitira.\nGainera, olatuek kostaldean egin ditzaketen kalteak kontuan hartuta, abisu horia ezarri dute. Izan ere, ura kostaldeko pasealeku eta malekoietara sar daiteke, batez ere itsasgoretan (21:45ean).\nGaurko ere haizeagatik ezarritako abisu horiak indarrean jarraituko du, haizeguneetan eta itsasertzean 100 km/h-tik gorako boladak izatea espero baita. Haizeguneak ez diren tokietan, aldiz, 70-80 km/h-ko boladak egongo omen dira.\nBIDEOA: June Ansoleaga: 'Hugo aldentzen joango da, baina biharko oraindik zaparradak espero dira':\nIgandean haizeak ahultzera egingo du, baina oraindik ere zakar ibiliko da, batez ere kostaldean eta Ebro Ibarrean. Euri kontuekin jarraituko dugu; zerua oso hodeitsu agertuko da eta zaparradak botako ditu, sarriago kantaurialdean; egunaren amaieran atertzeko joera izango du.\nElur-maila 1.000 metroren inguruan geratuko da. Tenperaturan aldaketa handirik ez da izango, eta maximoak 10 eta 12 ºC artean ibiliko dira toki gehienetan.


Nafarroako Parlamentua: 51 milioi euro onartu ditu koronabirusaren aurka\nNafarroako Parlamentua. Argazkia: EiTB\nNafarroako Parlamentuko osoko bilkurak hiru lege-proiektu aho batez onartu ditu. Orotara, 51 milioi euro zuzenduko dituzte koronabirusaren aurkako ezohiko neurriak hartzera.\nHiru proiektuen defentsan aritu da Javier Remirez presidenteordea, Elma Saiz COVID-19a duen Ekonomia eta Ogasun titularraren ordezkari. Remirezek "tragikotzat eta salbuespenezkotzat" jo du egoera, eta ziurtatu du "arduraz" jokatzen eta "baliabide guztiak osasunaren babesaren zerbitzura jartzen" ari direla.\n"Funtzionatzen ari den plan bat" dela azaldu, eta osasun arretarako gaitasuna mantentzen dela azpimarratu du. Bitartean, nagusien egoitzetako larrialdiari aurre egiten ari direla adierazi du-mila koronabirus proba egin dituzte-, egoitzok osasun- eta babes-materialez hornituz, eta nabarmendu du etxebizitzen, adingabeen, hezkuntzaren eta indarkeria matxistaren alorretan, bai eta biktimetan, familietan, enpresa txiki eta ertainetan edo autonomoetan ere, neurriak hartzen ari direla.\nJavier Esparza Navarra Sumako bozeramaileak azaldu duenez, "ezinbestekoak" diren neurriak finantzatzeko proiektuak dira. Era berean, Gobernuaren "autokonplazentzia" kritikatu du, izan ere, "ez dago inolako aurrerapenik eta duela hiru asteko arazoek konpondu gabe jarraitzen dute", eta horrek "ez du konfiantzarik sortzen".\nHorrez gain, zalantzan jarri ditu Maria Chivite presidentearen "lidergo falta" eta Gobernuaren "gardentasun eza", baita hainbat gaitan izandako jokabide edo erantzuna ere, besteak beste, osasun materialaren gabezian, Nafarroan baino biztanle gutxiago dauden probintzietan koronabirus proba gehiago izatean, testak atzeratzean, adinekoen egoitzetan babes ekipamendurik ez izatean eta maskara erabiltzeari buruzko zehaztugabetasunean.\nPSNko Ramon Alzorrizek ontzat jo ditu hartutako neurriak, "herritarrek eskatzen dituztenak eta premiazkoak direnak", eta Esparzari "epaile txarra" izatea egotzi dio, "jokaldiak ikusten dituelako eta, hala ere, okerrak egiten jarraitzen duelako"; horregatik, etorkizunari "elkarrekin eta elkartuta" begiratzearen alde egin du eta, halaber, "ezinbesteko" koordinazioaren eta "krisiaren irteeran sakontzeko elkartasunaren" alde egin du.\nGainera, 51 milioi horiek osasun arloan dauden arazoak arintzeko direla zehaztu du, hala nola, espazioak babesteko eta babes materiala erabiltzeko, eta telelanerako administrazioaren digitalizazioari, langileen kontratazioari, eta enpresa txiki, ertain eta autonomoentzako likidezia edo oinarrizko errentari erantzuteko. Hori dela eta, "leialtasuna" eskatu du.\nUxue Barkos Geroa Baiko bozeramailearen aburuz, osasun arloko plana funtzionatzen ari da eta "norabide berean arraunean egitea" da Legebiltzarraren lana, krisiaren ondorio sozial eta ekonomikoetan lan egin bitartean. Horri begira adostu dira 51 milioi euroak eta aurrekontuko partidak beharretara egokitzeko baimena.\nEH Bilduk, Bakartxo Ruizen hitzetan, Espainiako Gobernuaren neurriekin "aurrekontuen egonkortasunerako legea" desagertu egin dela eta gainerako administrazioentzat ere balio beharko lukeela adierazi du, "krisi honen irtenbidea ezin baita izan 2008an hartutakoa".\nAhal Duguko Mikel Builen ustez, "batasuna, elkartasuna eta lidergo enpatiko bat" eskatzen du egoerak, osoko bilkuran onartutako edo errenta bermatzen duten neurri "behar-beharrezkoen" alde egin behar dela adierazi du, migratzaileen erregularizazio masiborik ez egitea deitoratuz, eta irteera mailakatuak "ondoezak" sortuko dituela ohartarazi du.\nI-Eren izenean, Marisa de Simonek azpimarratu du garrantzitsua dela osasun arloan erantzun bat ematea, eta kalitatezko enplegua, ongizate-estatua eta familien ekonomia bermatu behar dela nabarmen du; horregatik, zerga-uzkurduraren aurrean, ERTE-en kontrolaren eta modu "justuan" "kostuen eta ahaleginen banaketan oinarritutako susperraldiaren" alde egin du.


Susa literatura - Sua nahi, Mr. Churchill?\nHemen ontziratu zen Lafayette\nO pai de Maruxiña\nEskuak bete lagun\nMozkorren arteko txo\nEgunkarietan ageri zen gizona\nFrancisco Franco gure herrian\nMakilen ikara, pendularen itzulia. Horixe besterik ez dugu ikusten, eta sinetsiak gaude aztikeria dela. Gure hiztegietan ere hala ageri zaigu, «ur-azti». Adinekoen egoitzan ikasi dut ordea lanbide horretako ofizialeek beren buruari esaten omen diotena: zuharia, lurraren astrologoa arabieraz. Nonbait, azti mota horrek lurrak barnean duen kosmosaren mugimenduetan hartu behar du sustrai, azpiko lasterrak lakioan harrapatzea du helburu. Mundu oso bat bizi omen da gure oinpean, ez bakarrik ura. Hildakoak, berbarako, ez daude geldirik, bere buruaren barnerantz mugitzen dira, batekoz bestera hartzen dute denbora. Baina hildakoaren arnasa sumatzeko geomantziaren legeak bezainbeste behar dituzu zeure ikarak ezagutu, pultsioen kodea interpretatzen jakin. Zuhariak azti direla sinesten dugu, guk ez ditugulako geure durduzamenduak mezu aditzen.\n— Badaukat iloba bat radiestesista izateko dohainak dituena, irakatsi egin behar nioke lupeko lasterrak bereizten eta harribitxien izpiak begiak itsututa atzematen... Baina debekatua daukat aspaldion, tentsio arazoak.\nZuk zuhariari heltzen diozu barneko morsea hasten zaiolarik joka, eta zirkuitu elektrikoa egiten omen du zure hezurduran, zintzurreraino ekartzen omen bizia. Transmisorea besterik ez da, funtsean, zuharia. Laurogei urte inguru dituela ezagutu dut nik aspaldi handitik barnean eraman dudan kontu zahar hau azalera ekarri didan aztia. Bizi osoa du iturketari emana orain denbora-pasako motzailea izanagatik, hidrologo profesionala izan da hiri honetako auzo berriko jubilatuenean patillak desberdin moztu ez ezik solasa dotore sortzen dakien agure atsegin hau. Ez naiz erretreta hartutakoen multzoan sartzen, hurrik eman ere, baina hona etortzen naiz ilea moztera, gizonak beti dauka harritzekoren bat. Bere lan zaharrean bihotzikara asko hartutakoa dela diost.\n— Hildakoak ez dira inoiz hiltzen, Artikutzako gorpuak aurkitu nituenean bazeuzkaten hogeita hiru urte fusilaturik. Hezur haietan pultsuaren oihartzuna nabari zen oraindik, uste duguna baino gehiago bizi gara. Ez zenekien? Hori liburu batean kontatua du, gerraondoko memorietan, hantxe aipatzen nau...\nEta idazle baten izena eman dit. Euskal gaiko Barojaren nobelen eta Agirreren Garoaren artean ezagutu nituen nik beti gurasoenean haren liburu batzuk, biografiak eta memoriak. Hitzaldiak ematera azaltzen zen urtero nire sorterrira, bagenuen neskazahar bik kudeaturiko paper eta liburu denda bat, Eguberrietan sarrerako beiraduran irakurri ahalko genuen «Bihar A. idazlea bere azken liburua sinatzera etorriko zaigu». Haren lanak han zeuden apalean, baina urtean bitan liburuak oparitzen zizkidan arreba nagusiak ez zidan inoiz A.ren lanik eskaini, ezta sinatutakorik ere. Aitak erosiak izan behar zuten. Orain ohartzen naiz, eta eman beharra daukat, kriterio ona eduki duela beti arrebak. Alabaina, bazeukan halako lilura bat idazleenganako, berak bortxatu ninduen A.ren hitzaldi batera, intelektuala nentorrela uste zuen ikastetxean urteko lehen saria irabazi nuenez geroztik Emmanuel Mounier-en filosofiari buruzko lan luze batekin. Huraxe izan zen zuzenean entzun nuen lehen idazlea, eta sinesgarria izanen ahal da gameluei buruzko hitzaldi hartan Prévert-en dromedario txipia bezain erne egon nintzela, inportantea neritzona aitak emandako Gascue y Cruz etxe kontsignatzailearen agendatxo batean apuntatzen —orriertz urreztatuak eta xingola urdin bat eguna markatzeko, mezako liburua itsasoko seinaleen banderengatik ez balitz— edo halakoarena egiten nuela. Ile motzak gazteagoaren itxura ematen zion aski urdin-soildutako idazleari. Ez naiz oroitzen zertaz zen hitzaldia, eta etxean sukalde ekonomikoa genuela jakinda irakurleak ez luke zeremonia poetiko asmatutzat hartu behar aitortzen baldin badiot erre egin nituela agenda haiek guztiak, noizbait behar eta, neure idatzi garrantzitsuek lotsatuta. Ez zidan bertatik bertara entzun nuen lehen idazlearen jardunak hitz gogoangarririk txertatu, baina akorduan daukat mintzaldiaren amaieran arrebaren lagun batek iritzia eskatu ziola, ez dakit zertaz. Ikusten ari naiz A. idazlearen irriñoa esanez «Andereñoa, frantsesez bazeneki gomendatuko nizuke...» eta oker ez banago Paul Claudel-en drama baten titulua eman zuen. Marinak oso frantses dotorean eman zizkion eskerrak, A. idazlea poztu egin zen, desenkusazko algararen bat eginen zuen menturaz, auskalo, poztu egin zen gure herrian halako neskatila jantziak genituelako. Ni Marinaz oinazeztu nintzen, Mireille Mathieu-k bezala firrilkatu zituen erreak aho-sabaian, eta hurrengo egunetan ohartu nintzen galtzerdi beltzak maite zituela. Batera jaitsi ginen handik hurre hiriburuko autobusetik, jaisterakoan glotodidaktika ikastaroan lantzen ari nintzen euskarazko metodoa erori zitzaidan, bera makurtu zen hartzera. Ikasten hasia zela esan zidan, eta nik, apal bada apal, nire aitzinean graduak irabazi nahi zituela enbra hark pentsatu nuen Euskara, hire laguna berreskuratzen nuelarik. Handik laster hil zen A., bazkaritan geundela eman zuen albistea Radio Nacional de Españak, idazle handia eta kristau zintzoa izan zela esan zuen, titulu bat baino gehiago omen zeukan itzulirik portugesera. Eta hori entzunda irratia amatatu zuen aitak purrustada bat eginez. Beti bezala, amaierako himnoa ez entzuteagatik pentsatuko nuen nik zela mukertasun hura.\nUrteak egin nituen herritik kanpo ikasle, eta hiriburuko auzo honetan gelditu nintzen bizitzen. Argitaratzen hasi nintzen, eta etxekoei bisitan itzultzen nintzenetan behialako lagunek tabernara eramaten ninduten esanez «Hau idatzi behar duk, entzun ezak...», edo «Kontatu duan hori ez zuan horrela gertatu, niri galdetu behar hidan horretaz, mareajerako trepeta guztiak prestatzen ari gintuan moila berrian ontzi holandarrak hondoa jo zuenean bokalean...». Gurasoek, ordea, bestelako juzkua egiten zuten nire idatziez, «Orain ere egin omen duk!», edo «Harrotu beharra huen kontu hori!». Arrebak erakutsita irakurriko zituzten noski, edo hark zerbait esanda jakin. Igande bazkalondo batez kafea tabernan hartuko genuela biok esan zion amari aitak. Eta altxatu egin zen zapatak janztera platertxoan utzi zuen zigarroa zanpatzen nuelarik behar bezala itzali arte, ohitura amorragarri horixe zeukan. Amak ez baitzuen deus esan, pentsatu nuen «gizonez gizon» hitz egin behar zidala, ez ote nuen neska jatorren bat bildu behar galdetzeko edo hala moduzko agindua emana izanen zion amak. Horixe, edo menturaz ama ahalketzen zuen arrebaren konturen bat komentatu behar zidan, ez zuen alabarekin harreman gozoa ukan inoiz eta pisu bat hartua zuten Marinak eta biek herrian bertan, eskandalutxoa garai laiotz haietan. Tabernara gindoazela galdera txarrantxaduna egin zidan, «Ezagun batzuek galdetzen zidatek noizean behin semeaz, zertan egiten duen lan... Zer esan behar zieat?». Nik ere ez nekien nola erantzun, ez neukan nahikoa haize oraindik neure burua idazletzat aurkezteko eta milaka lantxo xikin egin behar nituen idaztearren, idazlea izan nahi nuen. «Kazetari» erantzutea pentsatu nuen, baina «itzultzaile» etorri zitzaidan ezpainetara. «Ez huen ingeleseko akademiara joan nahi, eta horra!». Sartu ginen Terranova Berrin, jendea jokoan ari zen futbolera abiatu baino lehen, zutik gelditu ginen barran aitak eskaturiko kafeen zain. «Hor, ikusten duk hor, bigarren mahaia?» galdetu zidan atzera behatu gabe. Ispiluan kokatu nuen, jubilatu ezagun batzuk ari ziren. «Txapeladuna». Bai, ezagutzen nuen, aitaren adinekoa. «Banekien hemen egonen zela». Ez zen oso harritzekoa ere zaletasuna baldin bazeukan behintzat, taberna hartan jokatzen ziren partida onenak, jakina zen dirua zebilela azpitik. «Horrek hilarazi zian nire anaia». Prostatako minbizia zeukala uste zuen, eta ez zuen hil nahi, antza, nik hura jakin gabe. Noizbait idatz nezala nahi zuen, edo hala interpretatu nuen nik orduan, kontu hau egundaino isildegian gorde dudan arren.\nEuzko Langileen Alkartasuna sindikatuak 1953an eginiko txosten klandestino batean ageri denez, Inazio Errastik berrogeita lau urte zituen 1937an, eta ez zeukan filiazio ezagunik; 1999an Aralar editorialak argitaratu zuen 1936-37 gerrari buruzko entziklopedia ederrean datu horiek baino ez dira ageri aitaren anaiaz. Inazio Errasti da, katalogatu ahal izan direnetan behintzat, altxamendu faxistak Euskal Herrian fusilatutako 3.243 pertsonetarik bakarra ez noiz ez non ageri ez duena. Zuhari onenaren parioa, Argentinako suntsitu haietako baten antzekoa baita ofizialki, aitak ezin izan zuen gorpua sekula eskuratu. Ahanzteko Inazioz gomendatu zion erretoreak, manatu, mehatxatu, erne ez ote zuen salatuko bazterrak harrotzen zebilelako. Orduan gizon txipi urduri hark hildakoen liburua eskatu zion. «Ez diat erakutsiko». Konprenitu zuen Elizak ez zeukala bere anaia hildakotzat emana. «Krimenik egin ez balitz bezala, beraz». Handik urteetara serora igorri zion mezulari erretoreak, konfesioz jakin ahal izan omen zuenaren berri emateko: Oiartzunen fusilatu zuten, zor batek galdu zuen eta mezatara ez joatea izan zen aitzakia. Egia zen, bazeukan zilar puska bat, ez zen itzuli zaharra Asturiasko meatzeetan urte luzeak emanda. «Hartzekoduna hilda zorrik ez, konprenitzen al duk?». Nire aita berrogeita hamar urte bizi izan zen anaiaren hiltzailea egunero ikusten. «Eta berak, badaki?». Aita itzuli egin zen mahairantz, kikara eskuan. «Behatzen diodanean, albora okertzen dik berak».\nOiartzundik gorantz, Nafarroako bidean, Uzpuruko basoak iraganik Bianditz mendiaren gailurrera baino lehentxeago ezkerrera dagoen sakondura leunean, gizon txipi urduri batek lore sortak josi izan zituen hango izei zaharretan, 1950az geroztik urtero, Pazko igandez.\n— Eta gurutzea? Ez al duk gurutzerik jarri behar?\nMuntatu gabe zekarren eskopeta, baina ez zen ehiztaria, debeku garaia zen eta janzkeragatik ukuiluko lanak utzita zetorrela zirudien. Bidez eskuinera baserri zahar baten teilatu zartatua ageri zen ezpondaren goialdean, baina ez zuen bizi tankerarik ikusi aurreko urteetan.\n— Konfesatuta hil zituztela esan zidatean.\n— Asko dakik hik.\n— Eta isildu egin behar!\nEskopeta eskaini zion ezpaina mespretxuan irrituz.\n— Horrenbeste baldin badakik, zergatik ez dizkidak bi tiro ematen?\nAzken korapiloa egin zion listariari enborrean sobera estutu gabe. Loreak atondu zituen ostera, baserritarrak eskopeta muntatzen zuelarik.\n— Hartzak, kargatua zagok!\nZarpail hark eroria zeukan eskuineko betazala, ezin zuen begia zabaldu. Komentario erraz bat etorri zitzaion, baina arriskatzea deliberatu zuen.\n— Merezia duk beldur horretan bizitzea.\nEz zion erantzun, asmatu zuen. Gizajo hutsa, behartutakoren bat. Biderantz hartu zuen. Erdi bromazko erronka bota zion baserritarrak, leuntze aldera.\n— Zuek gurutzea... Izan ere, gorriak paratu dituk!\nIzeietarantz behatu zuen bide bazterrera iritsitakoan. Laugarren urtea zen egiten zuela.\n— Hor jarrita gorritu dituk.\nBaserritarrak bazekien entzungor egiten, gurpilei beha gelditua zen.\n— Hau ere egin dik baten batek!\nBiak zulatuak zeuzkan Laxarok utzitako Moto-Guzzi-ak.\nZuhariak gorpuak aurkitu zituelakoa 1960ari dagozkion oharretan irakurri ahal izanen du interesatuak A.ren gerraondoko memorietan. Fusilamendu klandestino haiek baino ia eskandalagarriagoa zen berarendako hildakoek basamortuan ehortziak irautea hogeita hiru urte geroago. Gaztetan abertzalea izan baldin bazen ere, gerra Francorekin egindakoa zen A., kristautasunaren izenean. Hipokrita hutsa ez baldin bazen behintzat, oso adimen politiko laburrekoa genuen, bere oroitzapenen balio guztia urradura batean dago oinarritua, garaileen desmasiak ezin onarturik galtzailetzat zeukan bere burua. Galtzaileek, berriz, ez zeukaten beraien artekoetan. Fusilamendu sobera zegoen bitarte, eta gerraondoaren infernua. A.k lur bedeinkatuan nahi zituen fusilatu guztiak, alde bietakoak. Bazeuzkan bere ahalbideak, ez handiak baina, Gurutzadan bolondresa izan zenez.\n— Gobernadore zibilak ikusi egin nahi zaitu. Lehenbailehen.\nUretako autoan eramanen ote zuten egin zion erregu alkatearen idazkariari. Bost minutu bota zituzten gobernadorearen egoitza berriraino. Identifikatu gabe iganarazi zuen atean zain zeukan komisario nagusiak, berak zion joa deia.\n— Badakit Arruti doktorea eta biok mugitu zaretela Artikutzako horretan...\nGobernadoreak halako detaileak zeuzkan, mahaiaz honat jesarri zen era informal samarrean, hartara bisitariak ez zeukan Francoren argazki ofiziala aurrez pairatu beharrik. A.k ezin izan zuen harritua gorde.\n— Zuena jakitea oso erraza izan da...\nXingola more zati bat atera zuen sakelatik, eta zabaldu egin zion, «Jainkoa zuekin» irakur zezan, letra larri urreztatuz.\n— Krimen bat izan zen hura, Gipuzkoan gerra aspaldian amaitua zen haiek hil zituztenean...\nKomisario nagusiari luzatu zion xingola puska.\n— A., mesedez... Gerran, eta gurea bezalako batean areago, frontea bezain garrantzitsua da bizkarra. Bizkarra babestu gabe ezin da aurrera egin.\n— Ez zuten epaiketarik eduki...\n— Konfesorea eman zitzaien, nolanahi ere. Fronteko askok ez zuten halako aukerarik ukan.\nA. isildu egin zen. Gobernadorea Falangetik zetorren, ia segurua zen frontea ezagutu gabe irabazi zituela mailak gerran.\n— Barka ezazu, gobernadore jauna, zergatik esan duzu gurea jakitea erraza izan dela?\n— Koroa bat, euskaraz... aztarna asko utzi zituen erosleak.\n— Barka, baina gu ez gara gordeka ibili.\n— Horretxegatik, zuek ez, baina beste batzuk bai... Pazko egunaz, alegia... Aberri Egunaz, baten bat ibili zen han lore gorriak paratzen. Ezin izan dugu harrapatu, subertsioak zuztar luzeak ditu Gipuzkoan.\nGobernadoreak alde egiteko keinua egin zion komisarioari. «Zure baimenaz, A. jauna...». Altxa eta eskua eman behar izan zion idazleak. Berriro jesarri zenean gobernadoreak barre egiten ziola iruditu zitzaion.\n— Eskandalua da, hainbeste urte joan dira eta horiek... Hildako horiek horrela uztea subertsioaren alde aritzea da.\nMahai gaineko argazki batera luzatu zuen eskua gobernadoreak, ertzeetako zilarrean lerratu zituen atzamarrak.\n— Hitz egin dut Madrilekin... datorren astean gorpuak kanposantura eramanen ditugu.\nA. isildu egin zen, nik esanen nuke eskerrak eman behar zizkiola pentsatu zuela baina eskrupuluren batek atzeratu zuela, halakorik egiteko eskubiderik ez zeukalakoan.\n— A., esadazu, zergatik zaude horren interesatua?\n— Katolikoa naiz.\n— Ahaideren bat daukazu han?\nMahaiostera altxa zen gobernadorea. Gizaseme bikaina zen, Caudillo-aren argazkia estaltzen zuen zutik.\n— Ez nuke esandakoa oker hartzea nahi, A. Nik ere badakit han jende errugabea hil zela.\nRomeo y Julieta kutxa bat eskaini zion. Prezintatua zegoen. Eskuaz egin zuen uko idazleak.\n— Badakit zaharrena ezkontzen zaizula laster. Piztu itzazue haren ezteietan.\nGiltzerdi eragin zion mahaiko argazkiari, mutil gazte bat ageri zen irribarretsu, alferez jantzian. Kolorekoa ez izatera, gobernadorea bera gaztetan. A. ohartu zen gobernadoreak jakaren hegalean zeraman botoia ez zela dolu ofiziala.\n— Istripu bat, iaz. Harenerako bereiziak neuzkan. Gizon jatorra zara, egidazu mesedea, nik ezin ditut hauek erre.\nArreba asko pozten zen bisitan azaltzen nintzenean, «Orain ere dirua gastatzen!» amaren espantuak itxuratzen zituen pastelak mahai gainean uzten nituelarik. Aitarekin igande bazkalondoan kafea Terranova Berrin hartu nuen hartan bazituen bi hilabete bakarrik bizi zela, baina atea iragan nuen orduko ahal nuen guztietan erdirekitako gelen barrura behatu nuen, Marinaren atorraren botoi artekoa zelatatzen ariko banintz bezalaxe. Elkarrekin bizitzen jarri eta gutxira, Sholojov-en nobela luzearen bigarren liburuaren bila joan nintzen, horixe aitzakia etxea ezagutzeko. Ez nuen Marina atzeman, baina mahaitxo batean euskarazko apunteak ikusi nituen. Marinaren gorputzaren formak zituzten letrek, gogoan dauzkat oraindik, Marinaz pentsatzen nuen guztietan b, g, d, l haien biribiltasunak marrazten nituen, edo, hobeki esatera, nik hala agindu gabe hasten zitzaidan eskua letra haien bihurguneak aldiro gogoratzen.\n— Zer moduz daude etxean?\nLeihoa zabaldu zuen, erretzen hasten ginen guztietan egiten zuen, euria sartuko bazen ere.\n— Aita izorratua dago, minbizia daukala uste du.\nMendi gaineko farola handiaren leinurua atzematen hasia zen. Ez zuen ezer esan, nik zer nekien testatzen ari zela iruditu zitzaidan.\n— Sekretu bat esan zidan lehengo igandean...\n— Ondorengo unibertsala izendatu bazaitu, nik ez dut auzi joko.\nBazekien ankerra izaten, arrebak. Debekatu egin behar ote zidan taberna batean kafea hartzea aitarekin?\n— Gure osaba izan behar zuenaren salataria nor izan zen esan zidan. Bizi da, hemen bertan, herrian.\nTelefonoak jo zuen, ez zen mugitu. Etxean ez zuten uste zeukanik. Geletako batetik zetorren hotsa.\n— Agure koitadua, gaizki egon behar du benetan.\nBigarrenez deitu zuten, barkatzeko esanda sartu zen korridoreko bigarren gelan, atea itxiz. Farolarena zen jadanik argirik bortitzena, lainotua zegoen. Hautsontzia garbitzen ari nintzela itzuli zen.\n— Irten beharra daukat.\nTren geltokira lagundu nion. Ez zuen billeterik hartu, baten baten zain egon behar zuen noski.\n— Ez didazu esan behar nor zen aitaren anaia galdu zuena? Horretara etorri zara, ezta?\nDena zekien, bai, amorragarri hark.\n— Marinaren aita.\nIbilia eten eta begietara beha geratu zitzaidan, hortzak estuturik matelezurra nabarmenduz. Masaileko bat eman behar ote zidan? Algara zorotan hasi zen.\n— Ni kontsolatzera etorri zara orduan...!\nHalako zera eman zidan, nik ere banekien ankerra izaten.\n— Bai, erreta egon behar du nire arrebak amorantea gizonezko batek kenduta.\nZer uste zuen, ez nintzela hazi ala? Barrea luzatzen saiatu zen. Baina damutu egin nintzen, «Ez hik ordea!» erantzun behar zuen, ez zuen halako aukera huts eginen. Farolaren argiak bezala jo zuen trenarenak pirita deskargatzen ari ziren garabietan, ontzi grekoaren mastetan.\nEz zidan musurik eman.\n— Ez daukazu zer lotsatua Marinaz maitemindu izateagatik. Gustagarria zen.\nHorixe izan zen bere mendekua, gustagarria zen eta hik ez duk inoiz gozatuko.\nUrrundu egin nintzen, ez nuen gelditu nahi izan trenbidetik hurre zegoen autobusaren geltokian, ez nuen ikusi nahi arreba norekin, dei haiek, nahiago nuen deus ez jakin, oinez urrundu nintzen, kilometro batzuk egin nituen bide bazterrik euria hasi zuen arte, egin nion lehen bisitan komuneko uraren jauzia entzun nuenean bezala, ez dakit zer esanda tarrapatan alde egin nuen etxetik Marina korridorera azal zedin baino lehen bata lotzen zuela menturaz, edo zapatillak txinalka zituela, ez nuen horrela ikusi nahi, hori nire arreba zen, komuneko atea ere zabalik uzten.\nA.k kontatzen duenez, fusilaketen berri zuzena zeukan baserritarrak —nire betazal-nagi horrek— zoratu egin zituen gobernadorearen aginduz Oiartzundik gorantz, Nafarroako bidean, Uzpuruko basoak atzean utzita Bianditz mendiaren gailurrera baino lehentxeago ezkerrera dagoen sakondura leunean udalak bildutako aitzurkariak.\n— Hemen behar du, hemen zeudela uste dut esan zidala osabak...\nEz zen sakon zulatu behar, fusilatuak ez ziren otsoek aztarrika ez egiteko lain baino ehorzten. Baina bazen astebete tantarik gabe, lurra gogortua zegoen, gobernadoreak ez zuen egunik onena aukeratu lanerako. Oiartzuar guztiek zekiten begi-txatxu hark jakin behar zuela zehazki hilobia non zegoen, hiriburukoen aitzineko zurikeria baino ez zerabilen, zazpigarren huts egitea zuten. Guardiazibilen kapitainak apezarekin egin zuen hitz. Furgoneta bat heldu zen udalak igorritako apairuarekin, eta aitzurkariek izeien gerizpera hartu zuten, kapitainak A. idazlea eta Arruti medikua ere biltzen zituen bitartean.\n— Kasualitatez nengoen etxean, Valentziara irten behar nuen egunsentian putzu batzuk kalkulatzera, baina trena huts egina nintzen. Arruti doktorearen ahotsa ezagutu ez banu telefonoan, broma zela pentsatuko nuen... Artikutzako bidean zitatu ninduen, mendian gora abiatuta hamalaugarren kilometroan! Eguraldi ederra zegoen, urria zen, bazebilen dena garbitzen zuen hego haize eder bat... Ailegatu eta ikusi nituenean guardiazibilak eta apeza eta jendea aitzurrekin eta zerraldo haiek zabalik, halako ondoeza egin zitzaidan, lanak eman zizkidan autotik irteteak. Patillak, beti bezala?\nInork ez zeukan itsutu beharrik harrotutako hautsari begietara eragoztearren, aitzurkariek baserritarrak apezak medikuak idazleak denek ikusi ahal izan zuten zuharia —jokalari on batek kartak bezain— xardeari eusten ziola erdi sonanbulu, hildakoen itzultzailea zeukaten begi aurrean fusilatuen denboraren norabidea aldarazten, edozelako gorpuez jabetzen. Zuhariak aitzina jarraitu zuen, astiro, urrats nagitan. Beste ikara bat. Atzera berriz, atzeraka. «Apezpikuaren araua» ari zela ezartzen argitu zion Arrutik A.ri, sakondura kalkulatzen ari zela, hiru urte lehenagoko uholdeetan urak eramandako gorpuak aurkitzen ari izan zenean zion ikasia zuhariari berari. Metro t'erdiz barnera zeuden, aitzurkariek uste zutena baino sakonago, lehen zulaketa egina zutenetik ez oso urrun. Zahatoa eskatu zuen zuhariak. Izerdi lapetan zen, margul.\nSama Floïd nazkagarriaz erretzen didala geomantiko zaharrak esaten duena bat dator, guti goiti-beheiti, A.k bere gerraondoko egunkarian apuntatu zuenarekin. Ez du gorpuen kopurua zehazten, nik orain badakit hamabi izan zirela. Hezurduren artean bazen bat emakumezkoarena, txipiagoa zen besteak baino eta zapatek salatzen zuten. Apez bat ere bazen, A.k esaten du sotana osorik zeukala. Zuhariak gogoan dauka putz egin zuela norbaitek, eta sotana kedarretan suntsitu zela. Estilografika bat azaldu zen orduan hezurren artean. Bitxia da datu hau, miatu gabe fusilatu zituztela ematen du, presaka, baina kilometroak egin zituzten mendian gora, eta orduko kamioneten abiada kontu eginda, gutienik ordu erdi beharko zuten. Menturaz konfesoreak lortu zuen bere lankidea barruti sakratu moduan tratatzea. Gorpu jasotzearen deskribapenean, gaztetxo baten arta goraipatzen du A.k, haren begirunea ustelkiak jasotzen, zeinen hunkitua, Arruti doktoreak musu eman nahi izan omen zion. Nik uste dut A.ri hezur haiek musukatzea zegokiola. Inazio Errasti nire aitaren uste oneko anaia ergelarenak, esaterako. Zerraldoetan eraman zituzten, baina aitak beti komentatu izan zigun itxurakeria izan zela hura, «Oiartzungo hezurtegian bota zituzten gero denak». Ez nuke esanen hori ez zekienik A. jaunak, ez baitu deus aipatzen ahaideez edo ehorzketa katolikoaz, fusilatuak zeuden hartarik lekututa eztitu egin zen bere asaldura. Gertatu honen oharretan daukan estilo kolperik onena aitzurkari haietako baten esana emanik lortzen du, katabut bat soberan zela ikusitakoan etxera eramaten utziko ziotenetz galdegin omen zuen.\n— Baina badago gauza bat A.k aipatzen ez duena bere memorietan, uste dut interesatuko zaizula...\nIpuina ongi taxutu nahi duen idazleari mintzo zaio zuhari ohia, ez fusilatu baten ilobari, jubilatuak ez direnendako tarifa doblea dela aipatuz sorbaldak zinezko motzaile batek baino arduratuago brosatzen dizkidan bitartean. Eta horri esker, egundaino lupean eduki dudan kontua azaldu zait bere hitzetan.\n— Gogoan daukat zulaka aritutakoetarik batek aitzurra haserre jaurti eta «Ez zenuten zuhariari zertan deitu!» esan zuela.\nEz dit argitu, eta nik neure artean galdetu beharrik ez dago nortaz ari zen nire begi-zozoa «Hemen badago hauek non bota genituen ongi dakienik!» aurpegiratu zionean Arruti doktoreari, urte hartan bertan aitari kargu hartu zionean bezain harro. Hiratuago ordea, minduago, amorratuago.\nAdinekoak ez garenon tarifa gehi eskupeko txiki bat utzi dut zuhariak egunkarien gainean edukitzen duen saskitxoan, hurrengoa arte despedituz. Haizea dabil eta halako zirrara leuna egiten du ile moztuan. Trenbide gaineko zubira abiatu naiz, aspaldi du ez ditudala benetako zamakoak hurbiletik ikusi. Holandar batean alde egin zuen Marinak, herrian fox-terrier batekin promenatzen eta denokin hitz egiten astebete eman zuen kapitain bilo-horiak eramanda. Ez dut esanen noiz itzuliko zain nagoela, aski du ipuinak narratzailea zoratuta daukan neskaren aitak osaba mitiko bat sorturik, txarra izateko.


Euskal Herria Bildu - Larunbatean Anoetako Belodromoa txiki uzteko deia luzatzen dizuegu\nLarunbatean Anoetako Belodromoa txiki uzteko deia luzatzen dizuegu\nDatorren larunbatean Anoetako Belodromoa betetzeko erronka jarri du Amaiurrek. Ez da erronka txikia, baina betetzeko gaitasuna dugula badakigu. Horretarako zuen guztien laguntza behar-beharrezkoa da. Azaroaren 5ean Iruñeko Anaitasuna txiki geratu zen bezala oraingoan Euskal Herrian egingo den hauteskunde ekitaldirik handiena egiteko deiarekin gatoz. Sarean ere lagundu ahal duzu ekitaldi hau hedatzen, horretarako Facebooken sortu dugun ekitaldian parte-hartuz eta zure lagunei gonbidapenak bidalita, adibidez.\nGaur goizean ekitaldia iragartzeko prentsaurrekoa burutu dugu Bilbon. Bertan kanpainako lehen egunetako balantzea egiteko ere probestu dugu. Hauxe izan da bertan irakurritako testua:\nAmaiur-en hastapenetatik adierazi dugun moduan, hauteskunde hauek testuinguru oso garrantzitsu batean burutuko dira: Izan ere, Euskal Herrian ireki den aro politikoan, behin betiko bakean eta konponbide demokratikoan sakontzeko aukera bikaina dira hurrengo hauteskundeak.\nEgoera berri honetan ordea, eraso zein jazarpenek ez dute etenik. Amaiur-eko hautagai batek jasandako eraso eta heriotz mehatxuen inguruan interpelatu genituen gainontzeko alderdiak ostiralean. Inork ez du txintik izan. Biolentzia guztien aurka omen zeuden horiek beste aldera begiratu dute berriro ere.\nEgun, esentzian antidemokratikoa den Estatu bat du parez pare Euskal Herriak. Izan ere, Estatu espainiarrak ez ditu ez Euskal Herria ez dagokigun erabakitze eskubidea aitortzen. Gure oraina eta geroa hainbat alorretan hipotekatzen digun Estatu bat dugu parez pare: arlo politikoan, ekonomikoan, sozialean, ingurugiroari dagokionean… Proiektu horren ordezkari nagusia, eta are gehiago azaroaren 20tik aurrera, PP izango da.\nAmaiurrek ordea, etorkizuneko proiektu bat defendatzen du. Autodeterminazio eskubidearen gauzatze zilegi eta demokratikotik, ikuspuntu aurrerakoi batetik eraiki nahi dugu etorkizuneko Euskal Herria. Gaurtik hasita, justizia sozialaren, parekidetasunaren eta Ama Lurrarekiko errespetutik gauzatu behar dugu aldaketa politiko eta soziala.\nAlderdi ezberdinek azken urteotan izandako jarrerek eta azken egunotan esandakoak argi eta garbi adierazten dute egun, gure herriari bi proiektu eskaintzen zaizkiola: PPk ordezkatzen duen proiektu ukatzaile eta atzerakoira, eta Amaiur-ek planteatzen duen Euskal Herria berria. Gaurtik hasita, justizia sozialaren, parekidetasunaren eta Ama Lurrarekiko errespetutik batetik eraiki behar dugun etorkizuneko Euskal Herria.\nAmaiur-ek argi du: Burujabetza politiko eta ekonomiko osoko esparru baten defentsa burutuko dugu Madrilen. Zalantzarik ez dugu, Euskal Herriak burujabetza politiko eta ekonomikoko marko bat eraikitzen duenean marka guztiak hautsiko ditu: demokrazian, eredu sozial aurrerakoi baten garapenean, aberastasunaren banaketan, justizia sozialean zein berdintasunean.\nHorretarako ordea, ezinbestekoa deritzogu herritarren parte-hartzea. Zentzu horretan, eta kanpainaren balorazioa egiten ari garenez, oso baikor da Amaiur: azken egunetan Araba, Bizkaia, Gipuzkoa eta Nafarroako hainbat herrietan burutu diren ekitaldi eta ekimen ezberdinetan milaka lagun bildu dira. Larunbatean Nafarroaren bihotza bihurtu zen leporaino bete genuen Iruñeko Anaitasuna. Datozen asteetan ehunka ekitaldi eta ekimen antolatzen ari dira Hego Euskal Herri osoko ehunka herritan.\nKanpaina honetako zita nagusia den azaroaren 20aren aurretik ordea, badugu zita oso garrantzitsu bat: datorren larunbatean Amaiur koalizioak kanpainako ekitaldi nagusia burutuko du Donostiako Belodromoan. Gure deia beraz, Euskal Herria beste parametro batzuetatik eraiki nahi duten herritar guztiei, Belodromoa txiki utz dezagun.


Ehunka migratzailek gose greba egiten dute Bruselan egoera juridikoa lortzeko - EBko kazetaria\nHasni Abderrazzek, 44 urtekoa, Tunisiako asilo eskatzailea Belgikako gobernuak osasun zerbitzua eskuratzeko erregularizatzeko eskatzen duena, ezpainak josita ikusten da ULB Belgikako unibertsitateko campuseko gela batean, non ehunka migratzaile gose greban dauden. hilabete baino gehiagoz, Bruselan, Belgikan, 29eko ekainaren 2021an. REUTERS / Yves Herman\nBelgikako hiriburuan paperik gabeko ehunka migratzailek astebeteko gose grebaren inguruko kezka sortu da aste honetan lau gizonek ezpainak itxi ondoren legezko aitortza eta lana eta gizarte zerbitzuak eskuratzeko eskaerak azpimarratzeko., idatzi Bart Biesemans Johnny Cotton.\nLaguntzako langileek diotenez, 400 etorkinek baino gehiagok, Bruselako bi unibertsitatetan eta hiriaren bihotzean dagoen eliza barroko batean, maiatzaren 23an jateari utzi zioten eta gaur egun asko oso ahul daude.\nMigratzaile asko, gehienak Asiako hegoaldekoak eta Afrikako iparraldekoak, urteak daramatzate Belgikan, batzuk hamarkada bat baino gehiago daramate, baina beren bizibidea arriskuan jarri dutela lanpostuak galtzea ekarri zuen COVID-19 geldialdiek. .\n"Arratoiak bezala lo egiten dugu", esan du Kiran Adhikeri Nepaleko migratzaileak, pandemia dela eta jatetxe itxi arte sukaldari lanetan aritu zena. "Buruko minak, tripako mina sentitzen dut, gorputz osoa minaz beteta dago".\n"Haiei (Belgikako agintariei) eskatzen diet, mesedez, eman iezaguzu lanerako sarbidea, beste batzuek bezala. Zergak ordaindu nahi ditut, nire haurra hemen hiri moderno honetan hazi nahi dut", esan dio Reuters agentziari, bere oheko behin-behineko keinua eginez. gose grebalari lagunak jendez betetako gelan koltxoietan etzanda dauden lekura.\nAskok ahulduta zeuden osasun langileek artatzen zituzten bitartean, gatz-tantak erabiltzen zituzten hidratatuta mantentzeko eta ahoa itxi zutenen ezpainetara jotzen zuten beren egoerari buruz zer esanik ez dutela erakusteko.\nBelgikako Gobernuak esan du ez duela negoziatuko gose grebalariekin bizileku formala emateko eskaera.\nSammy Mahdi asilo eta migrazio ministro txikiak asteartean Reuters agentziari esan zionez, gobernua ez litzateke ados egongo Belgikan paperik gabeko 150,000 migratzaileren egoera erregularizatzeko, baina prest dago grebalariekin beren egoeran eztabaidatzeko.\n"Bizitza ez da inoiz ordaintzeko moduko prezioa eta jendea dagoeneko ospitalera joan da. Horregatik, benetan nahi dut pertsona guztiak eta horren atzean dauden erakunde guztiak konbentzitzen saiatzea itxaropen faltsurik ematen ez dutela ziurtatzeko", esan du Mahdik. galdetu zuten gose grebalariei buruz.\n"Arauak eta arauak daude ... ea hezkuntzaren inguruan dagoen, lanpostuen inguruan, migrazioen inguruan, politikak arauak izan behar ditu".\nEuropa 2015ean harrapatu zuen, milioi bat migrante baino gehiago blokearen ertzera iritsi zirenean, segurtasun eta ongizate sareak erabatekoak eta eskuin muturreko sentimenduak sustatuz.\nEuropar Batasunak blokearen migrazio eta asilo arauak berrikustea proposatu du Mediterraneoko itsasertzeko herrialdeen zama arintzeko, baina gobernu askok nahiago dute mugak eta asilo legeak estutu iritsi berriei egokitzea baino.


Baupte - Wikipedia, entziklopedia askea.\nAgnes SCELLE (2014-2020)\n49° 18′ 29″ N, 1° 21′ 41″ W / 49.308055555556°N,1.3613888888889°W / 49.308055555556; -1.3613888888889Koordenatuak: 49° 18′ 29″ N, 1° 21′ 41″ W / 49.308055555556°N,1.3613888888889°W / 49.308055555556; -1.3613888888889\nCoigny, Appeville, Auvers eta Saint-Jores\nBaupte Frantziako udalerria da, Manche departamenduan dagoena, Normandia eskualdean. 2013an 434 biztanle zituen.\n2007an Baupte udalerrian erroldatutako biztanleak 434 ziren. Familiak 168 ziren, horien artean 30 pertsona bakarrekoak ziren (11 bakarrik bizi ziren gizonak eta 19 bakarrik bizi ziren emakumeak), 54 seme-alabarik gabeko familiak ziren, 73 seme-alabak dituzten bikoteak ziren eta 11 seme-alabak dituzten guraso-bakarreko familiak ziren.\n2007an 193 etxebizitza zeuden, 170 familiaren etxebizitza nagusia ziren, 15 bigarren erresidentzia ziren eta 8 hutsik zeuden. 184 etxeak ziren eta 1apartamentu bat zen. 170 etxebizitza nagusietatik 96 bere jabearen bizilekua ziren, 72 alokairuan okupaturik zeuden eta 3 doan lagata zeuden; 3 etxek gela bat zuten, 4 etxek bi zituzten, 19 etxek hiru zituzten, 79 etxek lau zituzten eta 65 etxek bost zituzten. 150 etxek euren parking plaza propioa zuten azpian. 80 etxetan ibilgailu bat zegoen eta 77 etxetan bat baino gehiago zituzten.\nBaupte udalerriko biztanleria-piramidea 2009an .\n2007an lan egiteko adina zuten pertsonak 264 ziren, horien artean 193 aktiboak ziren eta 71 inaktiboak ziren. 193 pertsona aktiboetatik 174 lanean zeuden (96 gizon eta 78 emakume) eta 19 langabezian zeuden (7 gizon eta 12 emakume). 71 pertsona inaktiboetatik 28 erretiraturik zeuden, 17 ikasten zeuden eta 26 "bestelako inaktibo" gisa sailkaturik zeuden.\n2009an Baupte udalerrian 177 unitate fiskal zeuden, 454 pertsonek osaturik. Pertsona bakoitzeko diru-sarrera fiskalaren mediana urteko 14.202 euro zen.\n2007an zeuden 14 komertzioetatik, 2 janari enpresak ziren, 1 bestelako produktu industrialen fabrikazioko enpresa zen, 3 eraikuntza enpresak ziren, 2 ibilgailuen saltze eta konpontze enpresak ziren, 2 ostalaritza eta jatetxe enpresak ziren, 2 administrazio publikoko enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 6 zerbitzu publikoetatik, 1 margolaria zen, 1 iturgina, 2 ile apaindegiak eta 2 jatetxeak.\n2000. urtean Baupte udalerrian 4 nekazaritza-ustiategi zeuden.\nWikimedia Commonsen badira fitxategi gehiago, gai hau dutenak: Baupte\nOrriaren azken aldaketa: 3 otsaila 2019, 22:14.


Solidaritatez betetako agurra - Elorrioko Txintxirri Ikastola\n» Solidaritatez betetako agurra\nberriro ere, zuengana jotzen dugu saharauien kanpalekuetara eramango den elikagai bilketan parte har dezazuen eskatzeko.\nElkartasun Kanpaina honen helburu nagusia Saharari, hain zuzen ere, Tindufen (Aljerian) errefuxiatuta bizi direnei, janariak helaraztea da. Krisialdi garaia guztiontzat gogorra bada ere, errefuxiatuek beraien bizi baldintza gogorrak areagotuta ikusten dituzte elikadura krisialdia ere pairatzen dute eta.\n2014ko otsailean Euskal Herritik irtengo den ELKARTASUN KARABANAN eramango ditugu biltzen ditugun elikagai guztiak.\nEkimen honetan, batez ere honako produktu hauek bildu nahi ditugu: lekaleak , olioa, azukrea, pasta, hegaluzea zein sardinak oliotan eta garbitasuneko gaiak (konpresak eta helduentzako pardelak.)\nHauxe guztia ikastolako sarreran dagoen kutxan utzi ahal izango duzue. Karabana otsailean abiatuko da kanpalekuetara, beraz urtarrilaren 29ra arte daukazue elikagaiak eta gainerako produktu ekartzeko epea.\nHonelako ekimenetan gutxi asko da.\nGuztion pauso txikitxoak errealitate erraldoia bilaka daitezke.\nSolidaritatez betetako agur bero bat


Liburuak Hauteskundeak Hemen zaude: Sarrera » Aktualitatea » 1149244042\n| Kultura | Artikulua 2006-06-03 13:06\nAitor Bengoetxea 'Ondarru' Uztarriako kidea eta Asier Sustaeta liburuaren egilea, gaur, aurkezpenean, Urrestillan.\n| Argazki originala Bere hamargarren liburua aurkeztu du gaur (zapatua) Uztarria Kultur Koordinakundeak: Urrestillako musika taldeak. Asier Sustaetak idatzi du eta Urrestillako musika egoitzan egondako taldeen historia jaso du. Egoitza atarian bertan egin dute aurkezpena, eta 40 bat lagun bildu dira. Aurkezpenaren hasieran eta bukaeran, Mondokane taldeak abestiak jo ditu.\nHamargarren liburua izan arren, Uztarria ez da argitaletxea, kultur koordinakundea baizik. 1998an sortu zen Uztarria, eta euskara, komunikazioa eta kultura dira elkartearen ardatzak. Komunikazioaren arloan, tresna komunikatiboak sortzea eta garatzea da bere eginbehar nagusia. Hala, Uztarria aldizkaria eta uztarria.com webgunea ditu, eta Urola Kostako Hitza egunkariko sortzaileetakoak eta bazkide da. Uztarria liburuak ateratzen ere hasi zen, ordea, betiere ardatz horiekin lotutako lanak argitaratzeko eta hutsuneak bete nahian, eta, esan bezala, hamargarrena da hau.\nAsier Sustaeta azpeitiarra da (1979) eta bere aurreneko liburua du. Musika munduarekin lotura estua dauka, Ospa taldean abeslari ibili zelako eta gaur egun hala da Nazkau Ez!-en. Horrez gain, azkeneko 6 urtean Sustaeta da Urrestillako lokaleko taldeen ikusentzuneko artxiboaren arduraduna, baita azkeneko 3 urtean Triku Musika Elkarteko lehendakaria ere.\nBerehala ohartu nintzen material asko lortuta nuela, baina jendeak nonbait gordeta zituen argazkiak eta irudiak biltzea ez zen erraza izan. Behin hura dena bilduta, zerbait egin beharra zegoela uste nuen".


Anima zaitez 2018ko Bilboko Ekintzailetza Digitala Lehiaketan parte hartzera! - Bilbao Gazte\nEnpresa berri bat sortzeko proiektua duten pertsonek, zein erakundeen barnean ekintzailetza arteko proiektua duten pertsona juridikoek hartu ahal izango dute parte lehiaketaren lehenengo edizio honetan, beti ere eskaerak ekonomia digitalaren sektorean garatzen diren produktuak eta zerbitzuak eskaintzeko izan beharko direla. Hiru proiektu onenek saria jasoko dute; lehenengoak 6.000€-koa, eta 4.000€-koa eta 2.000€-koa bigarrenak eta hirugarrenak, hurrenez hurren.\nKontsula itzazu hemen lehiaketaren oinarriak.\nPrevious EZ beti da EZ\nNext Rubik kuboen lehenengo txapelketa!


Bosgarren garaipena Ulacia Zarautzentzat\nBost partida jarraian galdu ondoren, Jokin Collantesen taldeak bolada txarrari amaiera eman dio (60-67).\nEz zuen irteera erraza Ulacia Zarautzek asteburuan. Kantabrian jokatu zuten igande arratsaldean sailkapeneko goiko postuei begira dagoen Solaresen aurka jokatzeko. Halere, taldea sendo izan zen hasieratik, eta uneoro partidan bizirik mantentzea lortu zuen.\nPartida hasiera ona izan zen, eta lehen unean, Eneko Juarrosen saskiratze bati esker markagailuan aurrea hartzea lortu zuten. Lehen minutu onei esker, markagailuan bost puntuko abantaila erdietsi zuten. Laurden erdikaldean nahiz eta bost minutuz saskiratzerik lortu gabe izan, defentsako lan onari esker etxekoek ere ezin izan zuten markagailuan ihes egin (15-12), eta azken minutuan Unai Eizagirreren saskiratze batekin, eta Juarrosen hiruko batekin laurdena 16-17 amaitzea lortu zuten.\nBigarren laurdena Estanis Andresen saskiratzearekin hasi zen, eta gero bi taldeek zailtasunak izan zituzten saskiari begira. Horrela, oso partida berdintsua joan zen, eta inork ez zuen lortu aldea hiru puntuz gainditzea, atsedenaldira 30-29ko emaitzarekin helduz.\nAntonio Guerreroren hiruko batekin hasi zen bigarren zatia, eta berriz ere zarauztarrek markagailuan aurrea hartu zuten. Aitzol Eguskitzaren saskiratzearekin, lau puntuko errenta lortu zuten Collantesen taldeak. Errenta hori apurka apurka murrizten joan ziren kantabriarrak, eta 47-48ko emaitzarekin amaitu zen hirugarren laurdena.\nAzken laurden erabakiorra Shermanen eta Bolivarren saskiratzeekin hasi zen, eta zarauztarrak atzetik jarri ziren markagailuan. Collantesek partida eten zuen hutsarte batekin, eta taldea berpiztu zuen Estanisen bi saskiratzeei esker berriz aurretik ipiniz. Jarraian heldu ziren Juarrosen eta Guerreroren hirukoak bi minutu eta erdiren faltan bost puntuko abantaila emateko taldeari. Azken minutuetan etxekoek ez zuten asmatu saskira begira, eta Unairen asistentziarekin Juarrosek amaitu zuen partida 60-67ko emaitza ezarriz.\nGaraipen garrantzitsua zarauztarrentzat etxetik kanpo lortutakoa. Hein batean, galdutako baloi kopurua jaistea lortu zuen Ulacia Zarautzek, eta aurkarien akatsak zigortzea lortu zuten. Gainera, aulkitik irten ziren jokalariek ere ongi aritu ziren eta horrek ahalbideratu zuen markagailuan aurretik izatea une askotan. Asteburu honetan sailkapeneko seigarren postuan dagoen Cantbasket04-ren bisita jasoko du igandean Aritzbatalde Kiroldegian (18:30h.).


HurrengoMapping | Pribatutasun politika\nSynthesis at Work Inc., dba Cheryl Cran-ek eta NextMapping-ek ez dute zure webgunea bisitatzen duzunean pertsonalki identifikatzeko inolako informaziorik jasotzen, informazio hau borondatez ematen ez baduzu, adibidez gurekin harremanetan jarriz gure posta elektronikoen inprimakien bidez, baita galderak bidali ere. Ez dugu zure informazioa gure erakundetik kanpoko hirugarrenekin partekatuko, zure eskaera betetzeko behar adinakoa ez bada.\nEdozein unetan, etorkizunean gurekin harremanetan egon zaitezke. Edozein momentutan egin dezakezue gurekin harremanetan gure webgunean emandako helbide elektronikoaren edo telefonoaren bidez. Kasu horietan bildutako informazio pertsonala zure izena, harremanetarako datuak, helbide elektronikoa eta telefono zenbakia izan daitezke. Inoiz ez dugu zure informazio pertsonala partekatzen edo saltzen inori.\nGaldera oro zuzendu behar da: info@nextmapping.com


Loiolako Lorategi Hiriko kiroldegia egokitzeari buruzko iradokizuna | Donostiako Eusko Alkartasuna\nLoiolako Lorategi Hiriko kiroldegia egokitzeari buruzko iradokizuna\nwebmaster 2008-04-09 2010-09-14 No hay comentarios en Loiolako Lorategi Hiriko kiroldegia egokitzeari buruzko iradokizuna\nEusko Alkartasunak, Osoko Bilkuraren Araudi Organikoaren 137. artikulua oinarri, Loiolako Lorategi Hiriko kiroldegia egokitzeari buruzko IRADOKIZUN hau aurkeztu dio Jon Lasa Kirolen zinegotzi delegatuari, Pertsonentzako Zerbitzuen Batzorde Orokorrean aztertu dadin.\nSaihesbideko paneletatik gertu, Lorategi Hiriaren inguruetan dagoen Loiolako kirol-eremua egoera tamalgarrian egon da denbora batez, obra-hondakinez eta zaborrez betea, eta, oro har, askotariko hondakinak botatzeko erabili izan da. Batzuetan, ferietako salerosleentzako instalazio gisa erabiltzen da, eta horrek pista erabiltzea eragozten du. Loiolan, frontoiaz gain, kirola egiteko dagoen leku bakarra den arren, dagoen egoerarengatik ezin da erabili. Gainera, ez du argiztapenik, eta, beraz, iluntzen duenean, erabilezina da.\nPista horietara heltzeko bideak nahiko egoera txarrean daude, eta ez dira egokiak umeak eta gazteak kirola egitera hara gertura daitezen.\nHorregatik guztiagatik, azpian izenpetzen duen zinegotziak IRADOKIZUN hau aurkezten du:\n“Gobernu Batzordeari eska dakiola Lorategi Hirian Loiolako kirol-eremuan dauden kirol-pistak egokitu, konpondu, eta eguneratzea, auzokoak kirola egitera hara joan daitezen, eta erabilera egokia izan dezan” .\nSugerencia sobre acondicionamiento de la zona deportiva de ciudad jardin de Loiola\nAgeraldi eskaera Alkateari zein neurri hartu behar duen udalbatzarrako kideek, informazioa eskuratu ahal izateko


Entrenamendu hiperbarioa - Hybbarbiko teknologo ziurtagiria - Hybabaric oxigenoterapia HBOT\nPrestakuntza hiperbarikoa - Hybarkic Oxygen Therapy HBOT\nHasiera/Zerbitzu hiperbarikoak/Prestakuntza hiperbarikoa - Hybarkic Oxygen Therapy HBOT\nPrestakuntza hiperbarikoa - Hybarkic Oxygen Therapy HBOTtekna_mod2018-01-21T12:48:49+00:00\nTekna-k honako Hyperbaric Courses eskaintzen ditu Karibeko Hyperbaric Medicine bidez.\nMedikuntza hiperbarioko unibertsitate amerikarraren (ACHM) onartutako ikastaro guztiak\nUrpekaritza mediku teknikaria\nSegurtasun Hyperbaric Zuzendaria\nHiperbariko gela akrilikoak\nIkastaro hau Urpekaritza eta Mikrobioen Teknologia Mediko Nazionaleko (NBDHMT) Kontseiluak berrikusi eta onartu du, medikuntza hiperbarioko sarrera-ikastaro gisa behar diren baldintzak betetzeko. Gainera, ikastaro hau berrikusi eta onartu da, "A" CEU kategorian 40 Hiperbariako Medikuntzako Elkargo Ofizialak. 40 orduko ikastaroa Medikuei eta beste medikuei zuzendua dago eta saio interaktiboek osatzen dute\nIkastaro hau Medikuntza Hiperbareoko Amerikako Elkartearen eta NBDHMTren berrikusi eta onartu da 40 kategoria "A" CEU-ri. Banatzaile komertzialak, profesionalak eta zientifikoak isolamendu mediko eta geografikoan lan egiten dute askotan. Distantzia luzeak eta uraren gorputz handiak odoljarioen zaurgarrien ebakuazio medikoa zailtzen dute.\n26 orduko ikastaro integratua beharrezko tresnak eta baliabideak eskaintzea da segurtasun hiperbarioko zuzendariaren erantzukizunak betetzeko (NFPA 99-k definitutako moduan).


Muskizko Udal Administrazioan eta Muskizen Euskararen normalizazioan aurrera egitea da Muskizko Udaleko Euskara Zerbitzuaren helburua nagusia, eta helburu hori lortzeko asmoz, sei eremutan lan egiten da: administrazioa, transmisioa, irakaskuntza, euskalduntzea, aisialdia / kirola eta sentsibilizazioa / motibazioa.\nMuskizko Euskara Zerbitzuak Muskizko Eskola Batzordea kudeatzen du, eta bertan Muskizko hezkuntza zentro guztietako ordezkariak eta Euskara Teknikaria elkartzen dira, hezkuntza zentroetan euskara indartzeko programak kudeatzeko (Idazleen Hitzaldiak, Gu Ere Bertsotan egitasmoa, Patioko Dinamizazioa …), eta euskararekin eta euskal kulturarekin zerikusia duten ospakizunak batera antolatzeko (Korrika, Agate Deuna, Euskararen Astea …)\nEra berean, herrian euskaraz bizitzeko aukerak hedatu eta aberasteko asmoz, urtean zehar, kirol ikastaroak, antzezlanak, zinea, literatura lehiaketak eta mota bateko eta besteko tailer desberdin ugari eskaintzen dira.\nMuskizko Udaleko Euskara Zerbitzuak Berbalagun eta Gurasolagun egitasmoa eskaintzen die herritar guztiei. Berbalagun edo Gurasolagunak taldeetan elkartzen dira zaletasun desberdinen inguruan, eta dinamizatzaileak taldeak girotu, motibatu eta ekintzak antolatzen ditu (Mintzodromoak, tailerrak, txangoak…). Nahi duten herritar guztiek har dezakete parte eta zeharo dohainik da.\nEuskara Zerbitzuak hiru dirulaguntza banatzen ditu: herritarrek euskara ikasteko dirulaguntzak, Udal langileek euskara ikasteko dirulaguntzak eta ostalaritzan eta saltokietan euskarazko errotuluak ipintzeko dirulaguntzak.\nEusko Jaurlaritzan inskribatuta dauden Muskizko elkarte guztiei doako itzulpen eta hizkuntza aholkularitza zerbitzua eskaintzen zaie.


Peugeot 508 – kotxeak\nPeugeot 508 Peugeot fabrikatzaile frantziarrak 2011. urtearen lehen erditik aurrera sortutako d segmentuko automobil bat da. Frantzian egiten da, eta Txinan Asiako merkatuan. Aurkarien artean Volkswagen Passat, Ford Mondeo, Opel Insignia, Renault Laguna eta gaur egun Talisman eta Citroën C5 daude.\nPeugeot 407 eta Peugeot 607 ordezkatu zituen, 6. digituko sagak oinordekorik ez duen bitartean. Horregatik, Peugeotek, lehen digitu bezala, 5 zenbakia aukeratu zuen, azken aldiz, 1979an jaurti zen eta, 1980ko hamarkadaren amaieran, 407 eta 607ko arbasoek ordezkatu zuten: Peugeot 405 eta Peugeot 605.\n2018an, modeloaren bigarren belaunaldia jarri zen salgai, eta irudi berri bat eman zitzaion, berlina sedan bat izatetik, kirol kutsuko berlina Liftback bat izatera igaro baitzen; izan ere, Peugeotek karrozeria mota hori egiten duen lehen aldia da, ateko kita barne.


Gatz bilketa hasi da Añanako Gatz Haranean - Añana - Alea.eus\nGatz bilketa hasi da Añanako Gatz Haranean\nErredakzioa 2020-07-16 18:06\nJon Gil eta Luis Gil sukaldarien lana aitortu dute gaurko ekitaldian. / AFA\nJon Gil eta Luis Hernani sukaldariek abian jarritako egitasmo solidarioa nabarmendu dute.\nGaur hasi dira Añanako Gatz Haranean gatza biltzeko lanak. Jon Gil eta Luis Hernani sukaldariak izan dira bertan, #PonTuGranitoDeSal proiektuaren antolatzaileak, Arabako diputatu nagusiarekin eta Añanako Gatz Haranaren kudeatzailearekin batera. 2020ko uztako lehenengo gatza bildu dute, antzinako teknikekin ekoitzia. Gilek eta Hernaniren lana aitortu dute bertaratutakoek, konfinamendu garaian Añanako gatza sustatzeko abian jarritako egitasmoagatik; hainbat sukaldarik online errezetak egiteko elkartasun egitasmoa.\nRamiro Gonzalez ahaldun nagusiak elkartasuna eskertu die proiektuan parte hartu duten sukaldariei: "Gure ondare nagusietako bat, Añanako gatza, bultzatzeagatik, irudimenez, egokitzapenez eta, batez ere, geurearenganako maitasunez”. Jon Gil Aspaldiko jatetxearen arduraduna da, eta Luis Hernani Mano Lenta jatetxekoa; haien izenek bat egiten dute Añanako gatzaren kalitatea nabarmendu duten beste sukaldarienekin: Carolina Sanchez, Iñaki Murua, Martin Berasategi, Pedro Subijana, Ron Roca, Andoni Luis Aduriz, Eneko Atxa, Dani Garcia, Diego Guerrero, Maria Marte eta Patxi Eceiza.\nEkitaldian, halaber, haranak uda honetan eskainiko dituen berrikuntzak ezagutzera eman dituzte. Bata txirrindulari eta oinezkoen bide berde berria da, gaur goizean inauguratua, Gatz Harana eta Caicedo-Yusoko aintzira elkarrekin lotzen dituena. 22 metro luzerekin, Muera erreka oinez nahiz bizikletaz zeharkatu eta Gatz Haraneko gatz arloetatik bertatik bide berdera heltzeko modua ematen du. Halaber, mugikortasun urriko pertsonentzako bide berria ere ireki dute; joan-etorriko 420 metro egokitu dituzte.


Bilaketaren emaitzak - "Energi eraginkortasuna eta eguzki energia termikoa (Heziketa zikloa). Goi maila"\nErakusten 1 - 5 emaitzak -- 5 bilaketa honetara '"Energi eraginkortasuna eta eguzki energia termikoa (Heziketa zikloa). Goi maila"' Joan edukira\n: "Energi eraginkortasuna eta eguzki energia termikoa (Heziketa zikloa). Goi maila"\n"Energi eraginkortasuna eta eguzki energia termikoa Heziketa zikloa . Goi maila" » "Energi eraginkortasuna eta eguzki energia termikoak Heziketa zikloa . Goi maila", "Energi eraginkortasuna eta eguzki energia termiko Heziketa zikloa . Goi maila"\nErakusten 1 - 5 emaitzak -- 5 bilaketa honetara '"Energi eraginkortasuna eta eguzki energia termikoa (Heziketa zikloa). Goi maila"', Bilaketaren denbora: 0,10s\nTolosaldea energia sistemak\n; [S.l.] : Tolosaldea LHI , 2012\n5 Energi eraginkortasuna eta eguzki energia termikoa (Heziketa zikloa). Goi maila 4 Ekipamendu eta instalazio termikoak (Modulua) 4 Energia eta ura (Lanbide Arloa) 4 Fabrikazio Mekanikoa (Lanbide Arloa) 4 Fabrikazio mekanikoko produkzioaren programazioa (Heziketa Zikloa). Goi maila 4 Instalazio termiko eta fluidodunen mantentzea (Heziketa zikloa). Goi maila Gehiago ... 4 Instalazioa eta mantenimendua (Lanbide Arloa) 4 Instalazioak muntatzeko prozesuak (Modulua) 4 Instalazioen irudikapen grafikoa (Modulua) 4 Interpretazio grafikoa (Modulua) 4 Lanbide Heziketa 4 Mekanizazioa (Heziketa Zikloa). Erdi maila 4 Metal-eraikuntzak (Heziketa Zikloa). Goi maila 3 Fabrikazio-teknikak (Modulua) 3 Mantentze-lan elektromekanikoa (Heziketa Zikloa). Erdi maila 3 Metal Eraikuntzen Irudikapena (Modulua) 3 Soldadura eta galdaragintza (Heziketa Zikloa). Erdi maila 1 Beroa sortzeko instalazioak (Heziketa Zikloa - LOE). Erdi maila 1 Ekipamendu eta instalazio termikoak (Modulua - LOE) 1 Energia berriztagarriak eta eraginkortasun energetikoa (Modulua) 1 Energia eta ura (Lanbide Arloa - LOE) 1 Energia-eraginkortasuna eraikuntzan (Modulua) 1 Eraikuntza eta Obra Zibilak (Lanbide Arloa) 1 Eraikuntza-proiektuak (Heziketa zikloa). Goi maila 1 Fabrikazio mekanikoko diseinua (Heziketa zikloa). Goi maila 1 Fabrikazio mekanikoko irudikapen grafikoa (Modulua) 1 Hozteko eta girotzeko instalazioak (Heziketa Zikloa). Erdi maila 1 Makineriako Irudikapen Grafikoa (Modulua) 1 Material orokorra (Modulua) 1 Mekatronika Industriala (Heziketa Zikloa). Goi maila Guztiak ikusi ... gutxiago ...\n4 Liburu elektronikoa 1 Baliabide elektronikoa\n4 Elhuyar Hizkuntza Zerbitzuak 1 Agirre, Ixabel 1 Altube, Kepa 1 Arrasateko Goi-eskola Politeknikoa 1 Etxabe, Mari Karmen 1 IMH Makina Erramintaren Institutua Gehiago ... 1 IRALE (2008-2009 ikasturtea) 1 Letona Agirre, Begoña 1 R-400 1 Tolosaldea Lanbide Heziketa Institutua Guztiak ikusi ... gutxiago ...


Garbiker kirolakaz eta ingurumenagaz\n* "Bizkaia Ingurumena-Garbiker Everest 1997" espedizinoari emondako babesa. Abentura horretan, Bizkaiko mendigoizaleen bidaideak izan ginan. Bertan garatutako jarduketen artean, nabarmendu behar dogu beheko kanpalekuan eta glaziar hurrean aspalditik egozan zaborrak garbitu zituala taldeak (desizozketaren ostean). Guztira, 1.078 kilo zabor batu zituan.\n* 2002tik 2008ra Garbiker Pilota Edegia. Bizkaiko Pilota Federazinoak eta Garbiker babesleak udetan eskuz binaka jokatutako edegiak antolatu zituen kadeteen, gazteen eta nagusien mailan. Maila bakotxean, hain zuzen be, itzuli bakarreko liga jokatu eben, eta, guztira, berrogeta bina pilotari titularrek parte hartu eben lehiaketetan.\n* Euskadi Txirrindularitza Fundazinoari emondako babesa.\n* Bizkaiko Birari emondako babesa.\n* Munduko Ziklokros Txapelketarako lasterketa puntuagarriari emondako babesa (Igorre).


“Organizazioa” — Eibar.ORG | Eibarko peoria\nHemen zaude: Hasiera / Blogak / Amatiño / “Organizazioa”\nAmatiño 2015/09/24 00:05\nJorge Fernández Díaz Barne ministroak gaur bertan esan du, ironia handiz: “libre geratzen diren ETAko guztiak mikrobus batean sartzen dira eta, atzotik, gidaririk gabe, gainera”. Seguru? Gidaririk gabeko "organizazioa" ote?\nOrain dela 20 urte luze, Urola inguruan gertatua. Etxeko aita larri gaixotu, medikuari deitu eta zenbait hilabeteren buruan, aita zeharo osatu. Eskertu beharraren beharrez, seme-alabek medikua gonbidatu zuten bazkaltzera, herriko “soziedade” batera.\nOtorduan, familia osoa eta medikua elkarrekin bazkaltzen ari zirela, horra non sortu zen ohiko gaia eta ondoko eztabaida: ETAren indarkeria eta inor hiltzeko zilegitasuna. Halako batean, medikuak, zer entzuten ari zen sinetsi ezinik, galdetu zion aurrean zuen semeari: “Baina, orduan, horrek esan nahi dik hi kapaz izango hintzala ni hiltzeko?” Eta semeak erantzun: “Organizazioak eskatuko balit, bai”. Medikuak entzun, jaiki, eta alde egin zuen hitzerdirik esan gabe.\nGertatuak hainbat hausnarketa nabarmen egiteko abagunea ematen digu:\nLehen eta behingoz adierazten digu zein izan den oraintsu arte ezker abertzalearen inguruko jende “normalaren” iritzia eta, segurutik, beste kuku batek joko ligukeela soinua egun, zenbaiten “matonismoaren” aurrean denok Urolako mediku horren moduan, denboraz eta isilik, jaiki izan bagina.\nUrteak joan eta urteak etorri, ezker abertzalea estrategiaz aldatu dela baina, agerian behintzat, ez iritziz. Edo beste modu batez esanda, ez dakigula, oraindik, Urolako seme hori konturatzen ote den, gutxienez orain, bere aitaren medikua hiltzea gaizki dagoela eta zegoela, beti, nahiz organizazioak horrela agindu.\nAre gehiago, Baigorrin ETAko bi atxilotu berri dituzten honetan, Urolako gazte harek, lagunarte pribatuan, organizazio hitza erabili baitzuen eta ez ETA. Esangura dudana zera da: auskalo Iratxe Sorzabal eta David Pla indarrean jarraitzen duten ETAkide apurren buru ote ziren ala ez, baina benetan uste al dugu organizazioaren buruak zirena? Eta morroiak baino ez balira?\nBaigorriko atxiloketaren ondotik hainbat adituk esan du “ETAren buruzagitza Frantzian zegoela eta orain, berriz, kartzeletara pasatuko dela”. Baina, benetan Frantzian al zegoen? Eta zein susmo dago pentsatzeko orain espetxeetara pasatuko dela?\nBarne ministroak gaur bertan esan du, ironia handiz: “libre geratzen diren ETAko guztiak mikrobus batean sartzen dira eta atzotik, gainera, gidaririk gabe”.\nSeguru? Gidaririk gabeko organizazioa ote?


Realak alegazioak aurkeztu ditu Valentziaren aurkako aktaren kontra, Elustondoren zigorra murrizteko\nBi partidakoa izan liteke\nRealak alegazioak aurkeztu ditu Valentziaren aurkako partidako aktaren kontra, Elustondoren zigorra murrizteko\nAritz Elustondok txartel gorria ikusi zuen talde txuri-urdinak Valentziaren aurka jokatu zuen Santander Ligako partidan. Melero Lopez epaileak aktan jaso zuenez, Realeko jokalariak baloia jaurti zuen harmailetara egotzia izan ostean. Bi partidako zigorra jaso lezake Elustondok.\nAritz Elustondo epaileari protestaka Valentiaren aurka txartel gorria ikusi ostean. Argazkia: EFE\nSturm Graz futbol taldeak covid-19aren hainbat positibo atzeman ditu, Realaren kontra jokatu ondoren\nRealak alegazioak aurkeztu ditu Santander Ligan Valentziaren aurka jokatutako partidan Melero Lopez epaileak aktan jasotakoaren kontra. Neurketa horretan, epaileak txartel gorria atera zion Aritz Elustondori.\nLurretik Daniel Wassi ostiko bat eman nahi izan ziolako egotzi zuen epaileak Elustondo, Valentziako jokalariak Realekoari bultz egin ostean. Txartel gorria ikusita, Aritz Elustondo haserre joan zen Reale Arenako aldageletarantz, eta baloia jaurti zuen harmailetara. Elustondok harmailetara bidalitako baloikada aktan jaso zuen Melero Lopezek.\nKlubak Valentziaren aurkako norgehiagokako aktan jasotakoaren kontrako alegazioak aurkeztu ditu Elustondok jaso lezakeen bi norgehiagokako zigorra murrizteko. Espanyol eta Real Madril izango dira Realaren hurrengo aurkariak Ligan.


AHOLKU OROKORRAK - Laboral Kutxa\nHasiera Segurtasun ataria AHOLKU OROKORRAK\nSEGURTASUNA AHOLKU OROKORRAK\nIkasi nola funtzionatzen duten birusek eta phishing-a zer den, eta nabigatu segurtasunez Interneten.\n1. NABIGATU SEGURTASUNEZ\nOnline Bankan egiten dituzun eragiketen segurtasuna zaintze aldera, ez eman datu pertsonalik edo gako pertsonalik webgune seguruetatik kanpo.\nLaboral Kutxaren Online Bankaren webgune seguruen helbideek horrelako webguneen “s” dute, eta denek https://www.laboralkutxa.com dute hasieran.\nDatu edo gako pertsonalik erabili behar baduzu, egiaztatu webgune seguruaren ziurtagirien indarraldia eta titulartasuna. Horretarako, egin klik nabigatzailearen barrako giltzarrapoaren gainean.\nEz fidatu Online Bankan sartzeko estekez, mezu elektronikoetan edo bannerretan txertatuta badaude. Esteka horiek erabiltzen badituzu, egiaztatu zuzeneko helbidera eramaten zaituztela (https://www.laboralkutxa.com).\nEz eman inoiz zure segurtasun-gakoak, eta aldatu aldian-aldian. Ez erabili gako arruntik edo erraz ondoriozta daitekeenik.\nEzabatu ordenagailuaren cache-memoria, beste pertsona batzuek ere erabiltzen badute edo leku publiko batean badago.\nAmaitu beti Online Bankan hasitako saioa.\nZure gakoen konfidentzialtasuna zaindu behar duzu, zure ordenagailuaren segurtasuna babestuz. Horretarako, instalatu birusen kontrako softwarea zure ordenagailuan eta izan beti aktibatuta. Ez instalatu ezezaguna edo zalantzazkoa den softwarerik.\nBirusak eta spywarea ordenagailuan asmo txarrez instalatzen diren programak dira.\nBirus-infekziorik ez izateko, hau da komenigarria:\nBirusen kontrako softwarea eguneratuta egotea (aldian behin eguneratu behar da; ez da nahikoa berria izatea).\nPosta elektronikoz jasotzen diren dokumentuak antibirusarekin egiaztatzea.\nBermatutako jatorria duten eta jabetza intelektuala urratzen ez duten programak soilik exekutatzea.\nHalaber, kontuan izan beharra dago antibirusek huts egin dezaketela. Alde batetik, gerta daiteke birus jakin bat ez detektatzea, ez baitute ezagutzen, eta beste batetik, programa kaltegabeak ere birustzat har ditzakete.\nBirusen kontrako neurriak, posta elektronikoan erabiltzeko\nPosta elektronikoa birusak transmititzeko bide nagusietako bat da. Izan ere, bidalketaren jatorria ez dago bermatuta, eta horrek zenbait arrisku dakartza berekin; hala nola, hirugarrenek mezuaren edukiaren berri izatea, bidaltzailea ordeztea eta birusa bidaltzea.\nPosta elektronikoa erabiltzean ahalik eta arrisku gutxien izateko, hau gomendatzen dugu:\nErantsitako fitxategian zuzenean ez exekutatzea. Askoz seguruagoa da aldez aurretik ordenagailuko direktorio batean behera kargatzea.\nEskatu gabeko mezuak jasotzean, bidalketa bidaltzailearekin egiaztatzea edo mezua zuzenean ezabatzea. Ez dugu inoiz ireki behar, bidaltzaile ezagun batena bada ere.\nKate-mezuetan ez parte hartzea.\nPhishinga iruzur bat da. Norbaitek enpresa bat –eskuarki, finantza-erakunde bat– iruzurrez ordezten du, bezeroen informazio konfidentziala eta sarbide-gakoak lortzeko.\nNOLA JARDUTEN DUTE:\nErasoak gezurrezko mezu elektronikoen bidez egiten dira. Haietan, erakundea iruzurrez ordezten da.\nMezuek jatorrizko webgunearen itxura imitatzen duen iruzurrezko webgune batera birbideratzen dute. Web-orri horretan, datu eta gako pertsonalak –txartelaren zenbakia, PINa edo sarbide-gakoak– sartzeko eskatzen zaie erabiltzaileei.\nIruzurrezko mezu elektronikoek zure informazio pertsonala lortzea dute helburu. Laboral Kutxak ez du erabiltzaileen informaziorik (gakoak, kreditu-txartelaren datuak…) inoiz eskatuko posta elektronikoz.\nAskotan, mezuek kontua etengo dizutela mehatxatzen dute, ez badituzu zure datuak berehala sartzen. Horrelako mezuei susmoa hartu behar diezu. Laboral Kutxak ez du inoiz posta elektronikoa horretarako erabiliko.\nGainera, akats ortografikoak eta bestelako akatsak egoten dira iruzurrezko mezu elektronikoan edo web-orrian. Horrek haien jatorria zalantzazkoa dela adierazten du.\nZalantzarik izanez gero, deitu berehala Bezeroaren Arreta Zerbitzura.


Danel Casais: "Tropelari erronka jotzea gustatzen zait" - Oñati - Goiena.eus\nDanel Casais: "Tropelari erronka jotzea gustatzen zait"\nOihana Elortza 2020-10-12 16:44\nDanel Casais txirrindularia, Oñatin\nBigarren egin zuen Lazkaomendin eta Gipuzkoako erlojupekoan, Zumaiakoan hirugarren eta lehenengo Villatuertan (Nafarroa) eta Oñatiko Mikel Deuna sarian, besteak beste. Podiumnera igota modu horretan bukatu gurako luke aurtengo denboraldia\nEmaitza horiek ikusita, bolada onean zaudela ezin uka, ezta?\nHala da, bai. Bolada onean nago, baina honen atzean prestaketa eta entrenamendu ordu asko daude.\nOso zorrotza naiz eta asko entrenatzen naiz, astean egun ba-tean bakarrik hartzen dut atseden. Elikadura ere zaintzen dut.\nKonfinamenduak on egin dizula esan daiteke?\nIkusten nuen luze joango zela konfinamendua, eta lasai hartzea erabaki nuen: entrenatu bai, baina lasai. Errepidera ateratzea posible izan zenetik, gogortu egin ditut entrenamenduak. Eta emaitza onak eman dizkit taktika horrek. Beste batzuk topera ibili ziren etxean egon ginen asteetan, arrabolean, eta lehen lasterketetan oso fuerte ibili ziren, baina gero, ez horrenbeste. Nik, aldiz, alderantzizko prozesua izan dut.\nIrabazi dituzun lasterketetan, Villatuertan eta Oñatin, esaterako, tropela utzi eta bakarrik egin dituzu kilometro asko. Hori da zure ezaugarrietako bat?\nTxirrindulari mota ezberdinak daude. Nik, adibidez, aukera gutxi ditut helmugan lehena sartzeko denok tropelean heltzen bagara; ni baino hobeak dira asko esprintean. Aldiz, bakarrik ondo sentitzen naiz, gustura ibiltzen naiz. Entrenamenduak ere bakarrik egiten ditut asko, eta hori izan daiteke horren arrazoietako bat. Bestalde, lasterketan mugimendua egotea ere gustatzen zait eta ihesaldietan parte hartzea atsegin dut. Helmugara tropelari erronka jota heltzea gustatzen zait.\nHorrela irabazi zenuen Mikel Deuna lasterketa Oñatin?\nHan ere nahiko hasieran egin nuen lehen ihesaldia. Bigarrenean, lauzpabost gelditu ginen. Besteak ezagutzen nituen, lasterketetan askotan kointziditu dugulako, eta kilometroak egin ahala gero eta argiago ikusten nuen karrera irabazteko aukera. Garrantzitsua da nork bere bu ruarengan konfiantza izatea eta bere ahalmenetan sinistea.\nUrte asko pasa dira, gainera, proba hori azkenengoz oñatiar batek irabazi zuenetik.\nEz nuen datu hori ezagutzen, baina lasterketa amaitu zenean esan zidaten, bai, Mikel Lizarralde izan zela irabazi zuen azken oñatiarra.\nLasterketaren ibilbidea ezagutzera joaten zara aurretik beti?\nHemen ingurukoak baldin badira ez, ohiko entrenamenduetan bertatik pasatzen naizelako. Baina, adibidez, Nafarroara edo Bizkaira joaten naiz aurretik, bai, aitarekin.\nBi lasterketa gelditzen zaizkizue denboraldia amaitzeko.\nBai, hilaren 17an Gipuzkoako txapelketa Mendaron eta 25ean Zumarragan beste lasterketa bat. Ea aurreneko postuetan egonda bukatzen dudan denboraldia.\nGero, hilabetez albo batera utziko dut bizikleta eta deskantsatu eta kiloak hartuko ditut. Lagunekin frontenisean ibili, tarteka mendira joan... Aste horietan oporrak hartzen ditut, nolabait esatearren, txirrindularitzan. Eta gero, berriz hasiko naiz eguneroko errutinan, dieta zaindu eta entrenatzen. Hala ere, ia egunero egin, ikusi edo entzuten dut zerbait txirrindularitzari lotuta. Buruan sartuta daukat txirrindularitza. Oso gustuko dudan kirola da.\nHurrengo urtean, beraz, jarraituko duzu txirrindularitzan?\nBai, bai. Txirrindulari profesionala izatea da nire nahia, eta nire aldetik ahal dudan guztia egiteko prest nago horretarako.